**OBRAZLOŽENJE OPĆEG DIJELA PRIJEDLOGA PLANA PRORAČUNA ZA 2019. GODINU**

**I PROJEKCIJA ZA 2020. I 2021. GODINU**

**PRAVNI OSNOV**

Odredbama članka 39. Zakona o proračunu („Narodne novine“, broj 87/08, 136/12 i 15/15), predstavničko tijelo donosi proračun na razini podskupine ekonomske klasifikacije za iduću proračunsku godinu i projekciju na razini skupine ekonomske klasifikacije za sljedeće dvije proračunske godine do konca tekuće godine, i to u roku koji omogućuje primjenu proračuna s 1. siječnjem godine za koju se donosi proračun. Uz proračun se donosi i Odluka o izvršenju proračuna.

**1. UVOD**

Prijedlog Proračuna Grada Novske za razdoblje 2019. - 2021. godine izrađen je prema metodologiji propisanoj Zakonom o proračunu („Narodne novine“, broj 87/08, 136/12 i 15/15) i podzakonskim aktima kojima se regulira provedba zakonskih rješenja, i to Pravilnikom o proračunskim klasifikacijama („Narodne novine“ broj 26/10 i 120/13), Pravilnikom o proračunskom računovodstvu i računskom planu („Narodne novine“, broj 124/14, 115/15 i 87/16) i Zakonom o fiskalnoj odgovornosti („Narodne novine“ broj 139/10 i 19/14).

Smjernicama ekonomske i fiskalne politike za razdoblje 2019. - 2021. predviđa se da će bruto domaći proizvod zabilježiti realni rast od 2,8 % u 2018. godini, u 2019. godini 2,7% te 2,5 % u 2020. i 2021. godini. Smjernice su i prvi dokument Vlade RH kojim je dan okvir nastavka porezne reforme koja ide u pravcu promjena u sustavu oporezivanja porezom na dodanu vrijednost, izmjenama zakona koji su u cijelosti prihod lokalne samouprave, što se odražava na prihode proračuna JLP(R)S, ali i poreznog rasterećenja za poslodavce.

Pri izradi proračuna potrebno je pridržavati se temeljnih proračunskih načela zakonitosti, ispravnosti, točnosti i transparentnosti. Nacrt Prijedloga Proračuna upućen je putem mrežne stranice Grada na javno savjetovanje, te je provedeno javno predstavljanje Prijedloga Proračuna. Ovo obrazloženje Prijedloga Proračuna za 2019. godinu i projekcija za 2020. i 2021. godinu sadrži obrazloženje općeg dijela proračuna po ekonomskoj klasifikaciji te posebnog dijela proračuna koji sadrži financijske planove raspoređene po razdjelima čiji su nositelji upravni odjeli.

**2. PRORAČUN GRADA NOVSKE ZA RAZDOBLJE 2019. – 2021. GODINE**

Proračun za 2019. godinu planiran je u iznosu od 92.945.358,00 kn, što znači da je u odnosu na tekući plan proračuna koji iznosi 84.104.262,00 kn veći za 10 % ili za 8.841.096,00 kn. U odnosu na realizaciju Proračuna 2017. godine Prijedlog plana Proračuna za 2019. godinu je veći za 69,30 %.

Strukturu Prijedloga Proračuna po osnovnoj klasifikaciji prihoda i rashoda čine:

* prihodi poslovanja – 81.957.529,00 kn,
* prihodi od prodaje nefinancijske imovine - 610.000,00 kn,
* rashodi poslovanja – 52.036.646,00 kn,
* rashodi za nabavu nefinancijske imovine – 39.830.432,00 kn,
* primici od financijske imovine i zaduživanja – 1.903.628,00 kn
* izdaci za financijsku imovinu i otplatu zajmova - 1.078.280,00 kn,
* raspoloživa sredstva iz prethodnih godina - 8.474.201,00 kn.

Prihodovna strana proračuna planirana je temeljem postojeće zakonske regulative, od Zakona o financiranju lokalne i područne (regionalne) samouprave, zakona iz područja poreznih propisa pa sve do posebnih zakona kojima se regulira obveza uplate naknada u lokalni proračun. Osim zakonske podloge, pojedini prihodi planirani su temeljem pokazatelja i dobre prakse upravljanja proračunskim sredstvima.

Prihodi su u proračunu razvrstani po izvoru financiranja, tj. izvorima iz kojih potječu, ali i prema namjeni korištenja. Prema izvoru financiranja prihodi su planirani kako slijedi:

* opći prihodi i primici - 42.773.000,00 kn,
* prihodi za posebne namjene - 8.474.201,00 kn,
* pomoći iz drugih proračuna - 29.160.745,00 kn,
* donacije - 605.000,00 kn,
* vlastiti prihodi proračunskih korisnika - 1.561.090,00 kn,
* prenesena sredstva iz prethodne godine - 8.474.201,00 kn.

**2.1. PRIHODI POSLOVANJA**

*Prihodi poslovanja* planirani su s iznosom od 81.957.529,00 kn, što je u odnosu na tekući plan 7 % više. U strukturi prihoda poslovanja najveći udio imaju prihodi od poreza s 45 %, pomoći s 36 %, prihodi od imovine 7 %, prihodi od upravnih i administrativnih pristojbi s 10 %, te prihodi od prodaje proizvoda i roba s 1 %.

*Prihodi od poreza* planirani su s iznosom od 36.766.000,00 kn, što je u odnosu na tekući plan manje za 665.000,00 kn. Novi način financiranja lokalne samouprave od 01.01.2018. godine rezultirao je povećanjem poreznih prihoda, posebno prihoda od poreza i prireza porezu na dohodak i prihoda od poreza na imovinu.

Tako je prihod od poreza na dohodak planiran s 35.000.000,00 kn, a prihodi od poreza na imovinu s 1.541.000,00 kn. Prihodi od poreza na robu i usluge, u koje ubrajamo porez na potrošnju i porez na tvrtku planirani su u ukupnom iznosu od 225.000,00 kn.

*Prihodi pomoći* planirani su s iznosom od 29.621.439,00 kn, što je odnosu na tekući plan više za 21 %. Ovim Prijedlogom Proračuna, prihodi pomoći planirani su za financiranje tekućih i kapitalnih projekata, kao npr. sredstva za izgradnju dječjeg vrtića u iznosu od 300.000,00 kn, sredstva namijenjena za Poduzetničku zonu Novska u iznosu od 3.000.000,00 kn, sanaciju deponije komunalnog otpada 1.000.000 kn, projektiranje Doma za starije osobe 100.000,00 kn, sredstva za rekonstrukciju doma u Rajiću s iznosom od 6.670.000,00 kn, sredstva za izgradnju mrtvačnice u Brestači s 5.360.000,00 kn, energetska obnova doma u Staroj Subockoj 640.000,00 kn, financiranje projekta „Važno je naučiti gospodariti otpadom“ 415.077,00 kn itd.

*Prihodi od imovine* planirani su s 5.964.000,00 kn, što je u odnosu na tekući plan više za 20 %. U ovoj skupini prihoda planirani su prihodi od zakupa nekretnina u vlasništvu Grada s iznosom od 735.000,00 kn, iskazivanje prihoda od zakupa prostora bez naknade u iznosu od 320.000,00 kn, rudna renta s iznosom od 4.000.000,00 kn.

*Prihodi od upravnih i administrativnih pristojbi* planirani su s 8.906.090,00 kn, što je u odnosu na plan manje za 6 %. Sukladno dosadašnjoj realizaciji, neki su prihodi u ovoj skupini planirani u manjem iznosu, poput naknade za zadržavanje nezakonito izgrađenih zgrada koja je planirana s iznosom od 60.000,00 kn. U ovoj skupini prihoda planiran je prihod doprinosa za šume u iznosu od 1.600.000,00 kn, komunalne naknade u iznosu od 4.500.000,00 kn, komunalnog doprinosa s 250.000,00 kn itd.

*Prihodi od prodaje proizvoda i robe te pruženih usluga i prihodi od donacija* planirani su s iznosom od 700.000,00 kn, što je u odnosu na tekući plan predstavlja značajno povećanje od 548.000,00 kn. Povećanje se odnosi na planiranje prihoda donacije od 600.000,00 kn od trgovačkih društava na ime rekonstrukcije Ribičke ulice u Bročicama. U pravilu su u ovoj skupini prihoda planirani prihodi proračunskih korisnika s iznosom od 100.000,00 kn koji se odnose na najam poslovnog prostora, prodaju kino ulaznica itd.

**2.2. PRIHODI OD PRODAJE NEFINANCIJSKE IMOVINE**

*Prihodi od prodaje nefinancijske imovine* s planom od 610.000,00 kn odnose se na prihode od prodaje poljoprivrednog zemljišta u vlasništvu države s iznosom od 300.000,00 kn, prihode otkupa stanarskog prava s iznosom od 60.000,00 kn te na prihode od prodaje imovine u vlasništvu Grada s iznosom od 250.000,00 kn.

**2.3. RASHODI POSLOVANJA**

*Rashodi poslovanja* su planirani s iznosom od 52.036.646,00 kn što je u odnosu na tekući plan više za 5 %. U strukturi rashoda poslovanja najveći su materijalni rashodi koji participiraju s 33 %. Rashodi za zaposlene čine 29 %, rashodi pomoći 7 %, naknade građanima i kućanstvima 6 %, subvencije 6 %, financijski rashodi 1 % te ostali rashodi 18 %.

U strukturi materijalnih rashoda najveći su rashodi za usluge koji iznose 10.550.910,00 kn, što je gotovo na razini tekućeg plana. *Rashodi za usluge* obuhvaćaju najvećim dijelom rashode programa održavanja objekata i uređaja komunalne infrastrukture i čine 42 % rashoda za usluge ili 4.450.000,00 kn. Ostali rashodi za usluge odnose se na usluge održavanja objekata u vlasništvu Grada 1.121.000,00 kn, rashode sanitarne zaštite 346.700,00 kn, geodetsko- katastarske usluge 100.000,00 kn, usluge održavanja opreme, npr. računalni programi, održavanje dizala, intelektualne usluge, komunalne usluge, itd.

*Rashodi za materijal i energiju* planirani su s iznosom od 2.616.470,00 kn u koje ubrajamo rashode za električnu energiju za javnu rasvjetu 600.000,00 kn, redovne režijske troškove objekata u vlasništvu Grada 476.000,00 kn, rashode za namirnice, tj. prehranu djece u vrtiću 421.610,00 kn, rashode sitnog inventara, literaturu, nabavu uredskog materijala itd., kako Grada tako i proračunskih korisnika Grada.

U *ostale nespomenute rashode poslovanja* s planom od 2.522.549,00 kn ubrajamo rashode sudskih i upravnih sporova, reprezentaciju, premije osiguranja, naknade članovima predstavničkih i izvršnih tijela i povjerenstva, naknade za rad predsjednika mjesnih odbora, članarine, rashode za mjesne izbore, rashode obilježavanja prigodnih datuma, sufinanciranje održavanje Zbirke Sajko, itd.

*Naknade troškova zaposlenima* iznose 1.473.753,00 kn, a obuhvaćaju rashode po programu ZAŽELI u iznosu od 492.997,00 kn, rashode proračunskih korisnika (redovni uz uvećanje za javne radove) 633.525,00 kn, rashode Grada koji uključuju naknade za prijevoz zaposlenih, stručno usavršavanje, službena putovanja, itd.

*Rashodi za zaposlene* su planirani u iznosu od 14.940.617,00 kn u koje ubrajamo rashode plaća, doprinosa na plaću i materijalna prava zaposlenih. Rashodi za zaposlene obuhvaćaju rashode za zaposlene u upravi i kod proračunskih korisnika, rashode zaposlenih na javnim radovima i programu ZAŽELI. Jednim dijelom povećanje rashoda odnosi se na nova zapošljavanja u upravi i kod korisnika. Također, potpisan je novi kolektivni ugovor kod proračunskog korisnika Dječjeg vrtića „Radost“ koji se reflektira na povećanje navedenih rashoda itd.

*Rashodi subvencija* planirani su u iznosu od 3.000.000,00 kn što je u odnosu na tekući plan više za 40 %. U programu *Gospodarstvo*, *Razvoj malog gospodarstva* rashodi subvencija obuhvaćaju subvencioniranje kamatne stope na poduzetničke kredite u iznosu od 300.000,00 kn, subvencije u poljoprivredi 400.000,00 kn, sufinanciranje razvoja malog i srednjeg poduzetništva 1.300.000,00 kn, sufinanciranje obnove zgrada na području Grada 1.000.000,00 kn.

*Pomoći dane u inozemstvo i unutar općeg proračuna* planirane su s 3.640.300,00 kn te obuhvaćaju sufinanciranje rashoda na projektu rekonstrukcije županijske ceste Stara Subocka – Plesmo u iznosu od 2.500.000,00 kn, sufinanciranje nabave spremnika za odvojeno prikupljanje otpada u iznosu od 100.000,00 kn, sufinanciranje programa škola s područja Grada 433.000,00 kn, sufinanciranje prehrane djece u školama 256.000,00 kn.

*Naknade građanima i kućanstvima* planirane su s 3.095.000,00 kn što je 4 % više u odnosu na tekući plan. Rashodi se odnose na rashode socijalnog programa u iznosu od 1.210.000,00 kn, *Kolica za novljanskog klinca* 500.000,00 kn, stipendije 1.370.000,00 kn.

*Ostali rashodi* u skupini konta 38 planirani su s 9.907.700,00 kn što je 14 % više u odnosu na tekući plan. Rashodi obuhvaćaju tekuće i kapitalne donacije neprofitnim organizacijama u koje ubrajamo sufinanciranje rada Zajednice sportskih udruga Grada Novske s iznosom od 1.970.700,00 kn, vjerske zajednice 300.000,00 kn, rashode programa *Razvoja civilnog društva* 1.426.000,00 kn (razne udruge: humanitarne, udruge mladeži…), udruge u kulturi 170.000,00 kn i dr. Osim tekućih i kapitalnih rashoda, u ovoj skupini rashoda planirani su rashodi kapitalnih pomoći s 2.020.000,00 kn koji se odnose na financiranje kapitalnih projekata trgovačkih društava u vlasništvu Grada, kao npr. financiranje projektne dokumentacije za proširenje vodovodne mreže s iznosom od 105.000,00 kn, dokumentaciju za izgradnju kanalizacije Rajić-Borovac s 250.000,00 kn, rashode aglomeracije s iznosom od 765.000,00 kn, kanalizaciju Brestača-Nova Subocka s 550.000,00 kn, nabavu kontejnera s iznosom od 350.00,00 kn.

**2.4. RASHODI ZA NABAVU NEFINANCIJSKE IMOVINE**

*Rashodi za nabavu nefinancijske imovine* planirani su s iznosom od 39.830.432,00 kn i participiraju u ukupnim rashodima proračuna s 42 %. U odnosu na tekući plan rashodi su planirani u većem iznosu za 6.258.232,00 kn.

Rashodi za nabavu nefinancijske imovine najvećim dijelom se odnose na dodatna ulaganja na građevinskim i drugim objektima, odnosno na kapitalne investicije u programu projektiranja i građenja objekata u vlasništvu Grada i programu projektiranja i građenja objekata i uređaja komunalne infrastrukture. U nastavku je dan pregled kapitalnih projekata planiranih u Proračunu Grada Novske za 2019. godinu:

**Tablica broj 1: Pregled kapitalnih projekata planiranih u Proračunu Grada Novske za 2019. godinu**

|  |  |
| --- | --- |
| **Naziv programa/ projekta** | **Planiran iznos u kn** |
| **Projektiranje i građenje objekata u vlasništvu Grada**  | **17.257.011,00** |
| Energetska obnova zgrade gradske vijećnice  | 4.190.311,00 |
| Izgradnja dječjeg vrtića | 3.000.000,00 |
| Projekt rekonstrukcije društvenog doma u Rajiću  | 6.670.000,00 |
| Energetska obnova doma u Staroj Subockoj | 808.000,00 |
| Energetska obnova doma u Novoj Subockoj  | 603.700,00 |
| Izrada projektne dokumentacije  | 1.485.000,00 |
| Projekt stambeno-poslovnih zgrada u Ulici blaženog Alojzija Stepinca u Novskoj | 200.000,00 |
| Uređenje dječjih igrališta  | 100.000,00 |
| **Projektiranje i građenje objekata i uređaja komunalne infrastrukture** | **20.500.000,00** |
| Izgradnja mrtvačnice u Voćarici | 720.000,00 |
| Poduzetnička zona Novska  | 4.700.000,00 |
| Rekonstrukcija Ulice Torine u Novoj Subockoj | 200.000,00 |
| Izgradnja mrtvačnice u Brestači  | 5.360.000,00 |
| Rekonstrukcija Ribičke ulice u Bročicama | 1.620.000,00 |
| Kružni tok u centru grada  | 2.800.000,00 |
| Uređenje parkirališta na Trgu dr. F. Tuđmana | 100.000,00 |
| Projektiranje komunalne infrastrukture  | 300.000,00 |
| Uređenje autobusnih stajališta  | 160.000,00 |
| Proširenje javne rasvjete  | 100.000,00 |

**OBRAZLOŽENJE POSEBNOG DIJELA PRIJEDLOGA PLANA PRORAČUNA ZA 2019. GODINU**

**I PROJEKCIJA ZA 2020. I 2021. GODINU**

**1. Razdjel 002 UPRAVNI ODJEL ZA DRUŠTVENE DJELATNOSTI, PRAVNE POSLOVE I JAVNU NABAVU**

U Upravnom odjelu za društvene djelatnosti, pravne poslove i javnu nabavu obavljaju se sljedeći poslovi:

* poslovi vezani uz politički sustav Grada, rad Gradskog vijeća i njegovih radnih tijela, rad gradonačelnika i zamjenika gradonačelnika, radnih tijela gradonačelnika, Vijeća mjesnih odbora i Savjeta mladih te službenih protokola,
* poslovi u vezi sa zadovoljavanjem javnih potreba građana u području predškolskog odgoja, osnovnog školstva i obrazovanja te stipendiranja učenika i studenata,
* poslovi vezani uz provedbu Zakona o socijalnoj skrbi, Odluke o socijalnoj skrbi te godišnjeg Programa javnih potreba u socijalnoj skrbi Grada Novska te stručni i drugi poslovi vezani uz zahtjeve građana i humanitarnih udruga u pogledu primjene djelotvornih mjera iz programa socijalne skrbi,
* poslovi za zadovoljenje potreba građana u području zaštite zdravlja,
* poslovi vezani uz utvrđivanje i financiranje javnih potreba u kulturi te praćenje realizacije programa i projekata ustanova i udruga u kulturi,
* poslovi vezani uz utvrđivanje i financiranje javnih potreba u području sporta i tehničke kulture te praćenje realizacije programa i projekata u području sporta i tehničke kulture,
* poslovi financiranja udruga i drugih organizacija civilnog društva,
* pripremanje stručnih prijedloga, nacrta i prijedloga akata i drugih materijala iz djelokruga Upravnog odjela,
* poslovi na provođenju postupaka javne nabave,
* sudjelovanje Grada u sudskim postupcima i prisilna naplata prihoda koja nije u nadležnosti Upravnog odjela za komunalno gospodarstvo,
* poslovi vođenja registra nekretnina Grada Novske,
* upravljanje ljudskim potencijalima u gradskoj upravi (kadrovska politika, standardizacija i normizacija poslova iz djelokruga Grada, radni odnosi gradonačelnika i zamjenika gradonačelnika, službenika i namještenika te njihovo stručno osposobljavanje i usavršavanje i dr.),
* uredsko poslovanje, zaštita osobnih podataka i pristup informacijama,
* poslovi ekonomata, tekućeg održavanja i čišćenja službenih prostorija, održavanje službenih vozila,
* pripremanje stručnih prijedloga, nacrta i prijedloga akata i drugih materijala iz djelokruga upravnog odjela,
* drugi poslovi koji su mu stavljeni u djelokrug zakonom, odnosno općim aktima Gradskog vijeća i aktima gradonačelnika.

Za ostvarenje programa Upravnog odjela za društvene djelatnosti, pravne poslove i javnu nabavu (u daljenjem tekstu: upravni odjel) proračunom Grada Novska za 2019. godinu planirana su sredstva u iznosu od **30.085.349,00 kn** za ukupno 13 (trinaest) različitih programa koji su obuhvaćeni financijskim planom rashoda upravnog odjela.

**Tablica broj 1 : Prikaz programa Upravnog odjela za društvene djelatnosti, pravne poslove i javnu nabavu za 2019. godinu**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2019.** | **Naziv programa** | **Iznos** |
| 1. | 1001 | Javna uprava i administracija | 6.175.339,00 |
| 2. | 1007 | Zdravstvo | 50.000,00 |
| 3. | 1011 | Razvoj civilnog društva | 1.426.000,00 |
| 4. | 1012 | Javne potrebe u kulturi | 2.585.741,00 |
| 5. | 1013 | Sufinanciranje obrazovanja | 3.228.947,00 |
| 6. | 1014 | Predškolski odgoj | 9.318.791,00 |
| 7. | 1015 | Poticanje demografskog rasta | 500.000,00 |
| 8. | 1017 | Socijalna skrb | 1.516.000,00 |
| 9. | 1018 | Razvoj sporta i rekreacije | 1.970.700,00 |
| 10. | 1019 | Poticanja razvoja turizma | 138.000,00 |
| 11. | 1020 | Sjećanje na Domovinski rat | 203.700,00 |
| 12. | 1021 | Program „Zaželi“ | 2.821.872,00 |
| 13. | 1023 | Programi za djecu i mlade | 150.259,00 |
|  | **13 programa** | **Ukupno** | **30.085.349,00** |

**1.1. Program 1001 JAVNA UPRAVA I ADMINISTRACIJA**

**Pravni temelj:**

Zakon o lokalnoj i područnoj (regionalnoj)samoupravi, Zakon o službenicima i namještenicima u lokalnoj i područnoj (regionalnoj) samoupravi, kao i svi drugi zakoni i podzakonski akti koji uređuju djelatnosti koje je dužan provoditi ili o kojima je dužan skrbiti Upravni odjel za društvene djelatnosti, pravne poslove i javnu nabavu.

**Ciljevi programa:**

Osigurati uvjete za redovno funkcioniranje upravnog odjela na provođenju i realizaciji svih planiranih programa, odnosno svih tekućih i kapitalnih projekata te aktivnosti unutar pojedinog programa iz nadležnosti odjela, osiguravanje nesmetanih uvjeta za rad svih proračunskih korisnika, financiranje i zadovoljavanje potreba građana u oblasti socijalne skrbi, brige o starijima i nemoćnima kroz program pomoći u kući „Zaželi“, javnih potreba djece i mladeži, demografskog rasta, poticanja razvoja turizma, javnih potreba u kulturi, sjećanja na Domovinski rat, potreba mjesnih odbora te javnih potreba udruga i ustanova iz područja: razvoja civilnog društva, kulture, zdravstva, obrazovanja, predškolskog odgoja, sporta i rekreacije i zaštite potrošača.

Program obuhvaća sljedeće aktivnosti:

**1.1.1. Aktivnost 1001 A100001 Rashodi za zaposlene -2.420.139,00 kn**

Rashodi se odnose se na plaće i doprinose na plaće za redovan rad 14 službenika i namještenika (4 VSS, 1 VŠS, 5 SSS, te 4 namještenika 1 SSS i 3 NSS) Upravnog odjela za društvene djelatnosti, pravne poslove i javnu nabavu koji će u 2019. godini provoditi ukupno 13 programa navedenih u tabelarnom prikazu.

Također, ova aktivnost obuhvaća i naknade za rad dužnosnika, gradonačelnika te dva zamjenika gradonačelnika koji svoje dužnosti obavljaju profesionalno.

 **1.1.2. Aktivnost 1001 A100002 Materijalno-financijski rashodi - 1.517.200,00 kn**

Rashodi se odnose na troškove redovnog poslovanja – naknade za prijevoz zaposlenika, službenih putovanja, stručnog usavršavanja zaposlenika, nabave zaštitne odjeće i obuće, goriva, materijala i dijelova za redovno održavanje, materijala i sredstava za čišćenje, sitnog inventara, tonera, uredskog papira i drugih uredskih potrepština, stručne literature i časopisa, knjiga, cvijeća i svijeća, nabavu usluga telefona i interneta, intelektualnih usluga, tiskarskih i grafičkih usluga te objave oglasa, usluge tekućeg i investicijskog održavanja prijevoznih sredstava, zgrade i inventara, troškova reprezentacije (poslovnih ručkova, poklona i redovne reprezentacije), osiguranja imovine, zaposlenika i prijevoznih sredstva, troškova sudskih postupaka i upravnih sporova, podmirenje dugovanja vjerovnicima za primljenu ošasnu imovinu, zateznih kamata, nabave knjiga te ostalih nespomenutih rashoda poslovanja.

**1.1.3. Aktivnost 1001 A100002 Materijalno-financijski rashodi mjesne samouprave - 125.000,00 kn**

Rashodi se odnose na materijalno-financijske potrebe 17 mjesnih odbora koji djeluju na području Grada Novske (Borovac, Rajić, Jazavica, Roždanik, Voćarica, Paklenica, Stari Grabovac, Bročice, Novska, Brestača, Nova Subocka, Stara Subocka, Plesmo, Sigetac, Kozarice, Novi Grabovac i Kričke), uglavnom za nabavu sitnog inventara i opreme, za obilježavanje blagdana, organizaciju javnih tribina te za ostale nespomenute rashode.

**1.1.4. Aktivnost 1001 A100003 Savjet mladih – 10.000,00 kn**

Ova aktivnost se odnosi na osiguranje sredstava za rad novog saziva Savjeta mladih Grada Novske, izabranih na 15. sjednici Gradskog vijeća Grada Novske dana 29. studenoga 2018. godine, prema programu rada za 2019. godinu kojega će donijeti nakon konstituiranja.

Cilj ove aktivnostije poboljšati položaj mladih i njihovu integriranost u lokalnoj sredini kroz skrb i informiranost mladih o svim pitanjima značajnim za unapređivanje položaja mladih, poticanje suradnje sa Savjetima mladih općina, gradova i županija u Republici Hrvatskoj te suradnju i razmjenu iskustava s odgovarajućim tijelima drugih zemalja.

**1.1.5. Aktivnost 1001 T100001 Tekuća proračunska rezerva - 150.000,00 kn**

Sredstva tekuće proračunske rezerve planirana su u iznosu od 150.000,00 kn. Planiranje ovih sredstava zakonska je obveza. Člankom 56. Zakona o proračunu (“Narodne novine”, broj 87/08, 136/12 i 15/15), propisano je da se u proračunu utvrđuju sredstva za proračunsku zalihu. Sredstva proračunske zalihe mogu iznositi najviše 0,5 % proračunskih prihoda bez primitaka, a visina sredstava proračunske zalihe utvrđuje se Odlukom o izvršavanju Proračuna. U ovom tekućem projektu planirani su rashodi za usluge u iznosu od 50.000,00 kn, pomoći drugim proračunima u iznosu od 20.000,00 kn, naknade građanima i kućanstvima u iznosu od 50.000,00 kn, naknade štete u iznosu od 20.000,00 kn te ostali nespomenuti rashodi poslovanja u iznosu od 10.000,00 kn.

**1.1.6. Tekući projekt 1001 T100002 Naknade za rad predstavničkog tijela, povjerenstava i odbora - 428.000,00 kn**

Ovaj tekući projekt sadrži naknade za rad predsjednika i vijećnika Gradskog vijeća Grada Novske, naknade za rad povjerenstava i odbora Gradskog vijeća, naknade za rad predsjednika mjesnih odbora te naknade za aktivnost političkih stranaka zastupljenih u Gradskom vijeću i nezavisnih zastupnika, članova Gradskog vijeća.

Obveza isplate naknada za rad u predstavničkom tijelu propisana je Zakonom o lokalnoj i područnoj (regionalnoj) samoupravi. Visina naknade za rad članova predstavničkog tijela i radnih tijela propisana je Odlukom o visini i kriterijima za isplatu naknade vijećnicima Gradskog vijeća i radnih tijela. Visina naknade za rad predsjednika Gradskog vijeća utvrđena je u neto iznosu od 2.000,00 kn, visina naknade za rad potpredsjednika Gradskog vijeća u neto iznosu od 600,00 kn, dok je naknada za rad vijećnika propisana u neto iznosu od 400,00 kn. Naknada za rad u radnim tijelima Gradskog vijeća utvrđena je u neto iznosu od 170,00 kn po svakoj održanoj sjednici. Za obračun i isplatu navedenih naknada planiran je iznos od 228.000,00 kuna.

Mjesečna naknada za rad predsjednika Vijeća mjesnih odbora na području Grada, odlukom je određena u neto iznosu od 240,00 kn.

Obveza isplate donacija političkim strankama koje participiraju u radu predstavničkog tijela utvrđena je Zakonom o financiranju političkih aktivnosti i izborne promidžbe. Temeljem navedenog zakona, Gradsko vijeće Grada Novske svake godine donosi Odluku o raspodjeli sredstava za rad političkih stranaka zastupljenih u Gradskom vijeću Grada Novske. Predmet odluke je utvrđivanje sredstava za rad političkih stranaka u iznosu koji se planira u proračunu za sljedeću proračunsku godinu. Za navedene rashode planiran je iznos od 100.000,00 kn. Dio sredstava za rad političkih stranaka osiguravaju se u Proračunu Grada Novske, a pravo na sudjelovanje u njihovoj raspodjeli imaju političke stranke čiji je najmanje jedan kandidat izabran za vijećnika Gradskog vijeća Grada Novske. Sredstva osigurana u Proračunu Grada Novske za financiranje političkih stranaka raspoređuju se na način da se utvrdi jednaki iznos koji pripada političkoj stranci za svakog vijećnika u Gradskom vijeću, a potom se dodjeljuju sredstva razmjerno broju njezinih vijećnika u trenutku konstituiranja Gradskog vijeća.

**1.1.7. Tekući projekt 1001 T100005 Troškovi izbora - 240.000,00 kn**

U ovom tekućem projektu osigurana su sredstva za provođenje izbora za Vijeća mjesnih odbora te izbora predstavnika nacionalnih manjina koji će se provesti tijekom 2019. godine.

**1.1.8. Tekući projekt 1001 T100006 Promicanje Grada u sredstvima javnog informiranja -1.285.000,00 kn**

Ovaj tekući projekt odnosi se na promicanje Grada Novske u televizijskim, radijskim i drugim sredstvima javnog informiranja.

Za radijsko promicanje Grada Novske na lokalnom i županijskom radiju planiran je iznos od 815.000,00 kn. Promicanje grada uključuje radijske prijenose sjednica Gradskog vijeća Grada Novske, u dijelu sjednice koji se odnosi na aktualni sat, reprize sjednica u drugom terminu, izravne prijenose svečanih sjednica Gradskog vijeća, radio emisije o programima i projektima grada, uključujući i gradske manifestacije, objavu priopćenja i obavijesti iz gradske uprave, objavu natječaja, objavu čestitki povodom važnih datuma, najavu svih događanja u gradu s posebnim naglaskom na programe i projekte grada korisne građanima te stvaranje i dostavljanje fotodokumentacije o svim društvenim, gospodarskim i kulturnim događanjima na području grada Novske.

Za nabavu kalendara planiran je rashod u iznosu od 30.000,00 kn. Rashod u iznosu od 15.000,00 kn planiran je za promicanje grada putem internetskog portala, za nabavu *Novljanskog vjesnika* predviđeno je 190.000,00 kn, a za predstavljanje Grada Novske u tjedniku Sisačko-moslavačke županije planiran je iznos od 150.000,00 kn.

Za televizijsko promicanje Grada planiran je iznos od 80.000,00 kn koji se odnosi na snimanje razgovora u obliku intervjua, snimanje reportaža, priloga te nazočnost televizijske ekipe NET-a na sjednicama Gradskog vijeća, sastancima i događanjima od važnosti za grad i aktivnosti korisnika proračuna tijekom godine.

**1.2. Program 1007 ZDRAVSTVO**

Program obuhvaća sljedeći projekt:

**1.2.1. Kapitalni projekt 1007 K100001 Nabava opreme - 50.000,00 kn**

Ovaj kapitalni projekt se odnosi na sufinanciranje nabave uređaja za magnetnu rezonancu u bolnici Pakrac.

**Cilj programa**: poboljšanje zdravstvene usluge u zdravstvenim ustanovama čije usluge koriste građani Grada Novske.

**1.3. Program 1011 RAZVOJ CIVILNOG DRUŠTVA**

**Pravni temelj:**

Zakon o udrugama (NN 74/2014); Zakon o Hrvatskom crvenom križu (NN 71/10), Zakon o tehničkoj kulturi (NN 76/94, 11/94 i 38/09), Program javnih potreba u tehničkoj kulturi na području Grada Novske za 2019. godinu, Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15), Pravilnik o financiranju programa i projekata od interesa za opće dobro koje provode udruge na području Grada Novske.

**Cilj programa:** poticanje novljanskih žitelja da kroz pripadnost udrugama i drugim organizacijama civilnog društva aktivno sudjeluju i utječu na razvoj i opću dobrobit zajednice u kojoj žive na način da se udruge i druge organizacije civilnog društva uvažava kao poželjne partnere u području zadovoljenja javnih potreba Grada Novske te da im se na tom planu povjeri provođenje određenih programa, projekata i aktivnosti ukoliko imaju potrebne kapacitete za njihovo provođenje, uvažavajući Zakon o udrugama te Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

Mjere usmjerene razvoju civilnog društva:

* osnaživanje udruga i drugih organizacija civilnog društva za aktivno sudjelovanje u zadovoljenju javnih potreba u Gradu Novska dodjelom institucionalnih potpora,
* putem Javnog poziva dodijeliti sredstva udrugama i drugim organizacijama civilnog društva za provođenje prihvatljivih programa, projekata i aktivnosti u području djelovanja udruga za djecu i mladež, humanitarnih i zdravstvenih udruga, udruga proisteklih iz Domovinskog rata, udruga iz područja zaštite potrošača te ostalih udruga.

Program obuhvaća sljedeće aktivnosti i projekte:

**1.3.1. Tekući projekt 1011 T100001 – Udruge djece i mladeži - 250.000,00 kn**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih prema djeci i mladeži na način da djeca i mladi korisno provode svoje slobodno vrijeme, da stječu potrebna i posebna znanja i vještine, da razvijaju vlastitu kreativnost i natjecateljski duh, da se povezuju s djecom i mladima izvan vlastite zajednice te da stječu pozitivne navike u svakom smislu. Projekti i aktivnosti mogu biti iz područja obrazovanja, kulture, sporta, zabave i drugih djelatnosti.

**1.3.2. Tekući projekt 1011 T100002 – Humanitarne i zdravstvene udruge - 57.000,00 kn**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na humanitarno i zdravstveno područje. Sufinancirat će se projekti i aktivnosti:

* pružanja usluga osobama s invaliditetom u vidu zaštite njihovih prava, organizacije njihovih zajedničkih aktivnosti i podizanja razine njihove integracije u društvo u svakom smislu,
* usmjereni suzbijanju ovisnosti od alkohola i droga i/ili suzbijanju recidiva ovisnosti kod liječenih ovisnika od alkohola i droga provođenjem izvanbolničkih rehabilitacijskih i resocijalizacijskih programa u obliku psihosocijalne podrške,
* usmjereni na prevenciju određenih bolesti i/ili organiziranu savjetodavnu pomoć i zaštitu bolesnika koji boluju od određene bolesti,
* usmjereni na organizaciju zajedničkih aktivnosti i druženja umirovljenika s kulturnim, sportskim, zabavnim, humanitarnim i drugim sadržajima s ciljem aktivnog uključivanja umirovljenika u društveni život i/ili pružanje institucionalne podrške udrugama umirovljenika.

**1.3.3. Tekući projekt 1011 T100003 – Udruge u tehničkoj kulturi - 30.000,00 kn**

Tekući projekt obuhvaća sredstva za materijalne troškove Gradske zajednice tehničke kulture Novska i sredstva koja će Gradska zajednica tehničke kulture Novska, temeljem prethodno provedenog Javnog poziva za sufinanciranje, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku Gradske zajednice tehničke kulture Novska o financiranju programa i projekata od interesa za opće dobro koje provode udruge tehničke kulture dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na razvoj tehničke kulture na području Grada Novske.

**Cilj projekta**: sufinanciranjem projekata i aktivnosti udruga u tehničkoj kulturi osigurati uvjete za razvoj tehničke kulture i tehničkog stvaralaštva na području Grada Novske, a osobito:

* osiguranjem sredstava za redovan rad udruga u tehničkoj kulturi (sudjelovanje na organiziranim natjecanjima udruga u tehničkoj kulturi s područja Grada Novske te drugim aktivnostima kojima se provode njihove statutarne djelatnosti i ostvaruje cilj razvoja i promocije tehničke kulture na području Grada Novske),
* osiguranjem sredstava za nabavu neophodne opreme udrugama u tehničkoj kulturi koja će omogućiti redovni rad udruga koje se bave tehničkom kulturom,
* poticanjem novljanske djece i mladeži na bavljenje tehničkom kulturom.

**1.3.4. Tekući projekt 1011 T100004 – Udruge iz Domovinskog rata - 300.000,00 kn**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na područje djelovanja udruga iz Domovinskog rata.

**Cilj projekta**: promicanje vrijednosti Domovinskog rata i istine o Domovinskom ratu te briga o zaštiti interesa invalida Domovinskog rata.

Mjere za ostvarenje ciljeva:

* dodjela institucionalne potpore udrugama proisteklim iz Domovinskog rata,
* sufinanciranje projekata i aktivnosti udruga iz Domovinskog rata kojima se javno promiču vrijednosti Domovinskog rata (organiziranje javnih tribina, obilježavanje važnih datuma iz Domovinskog rata, provođenje edukativnih predavanja za djecu osnovnoškolske i srednjoškolske uzrasti i slični projekti i aktivnosti kojima se javno promiču vrijednosti Domovinskog rata te istina o Domovinskom ratu),
* osiguranjem sredstava za organizirani odlazak građana Grada Novske na obilježavanje sjećanja na stradanje Grada Vukovara te drugih mjesta u kojima je hrvatski narod pretrpio veća stradanja.

**1.3.5. Tekući projekt 1011 T100005 – Sufinanciranje rada ostalih udruga - 308.000,00 kn**

Tekući projekt obuhvaća:

* sredstva za sufinanciranje režijskih troškova udrugama koje koriste prostore u vlasništvu Grada Novske u iznosu od 188.000,00 kn,
* sredstva u iznosu od 40.000,00 kn za sufinanciranje projekata udruga koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na područja djelovanja civilnih društava koja nisu posebno grupirana. Na Javni poziv za sufinanciranje projekata i aktivnosti moći će se javiti udruge koje se bave promicanjem gospodarstva ili pojedinih gospodarskih grana, njegovanjem antifašističkih vrijednosti, ruralnim razvojem, promicanjem organiziranog djelovanja ženske populacije na život u zajednici, zaštitom, zbrinjavanjem ili uzgojem životinja te druge udruge koje na Javni poziv za sufinanciranje prijave inovativne, kreativne i za zajednicu korisne programe,
* sredstva u iznosu od 50.000,00 kn za dodjelu sredstava putem stalno otvorenog Javnog poziva za financiranje projekata i programa udruga u 2019. godini – do iskorištenja sredstava, a koji će se raspisati u drugom dijelu godine za potrebe udruga i drugih organizacija civilnog društva koje će imati potrebu za dodatnim sredstvima u provođenju svojih projekata, odnosno za projekte udruga za koje se udruge iz opravdanih razloga nisu mogle javiti na prije raspisane Javne pozive,
* sredstva za tekuće i kapitalne donacije u ukupnom iznosu od 60.000,00 kn, za slučaj potrebe isplate tekuće ili kapitalne donacije udrugama u skladu s člankom 6., stavak 13., alineja 1. i 4. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te Pravilnika o financiranju programa i projekata od interesa za opće dobro koje provode udruge na području Grada Novske (u opravdanim i iznimnim slučajevima, kada nepredviđeni događaji obvezuju davatelja sredstava da u suradnji s udrugama žurno djeluje u rokovima u kojima nije moguće provesti javni natječaj ili javni poziv već samo izravnom dodjelom financijskih sredstava te kada se prema mišljenju nadležnog povjerenstva jednokratno dodjeljuju sredstva do 5.000,00 kn za aktivnost koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje svih programa i projekata udruga).

**1.3.6. Tekući projekt 1011 T100007 – Sufinanciranje rada Gradskog društva Crvenog križa Novska - 470.000,00 kn**

Tekući projekt obuhvaća redovni rad Gradskog društva Crvenog križa Novska. Prema Zakonu o Hrvatskom crvenom križu (NN 71/10) Crveni križ obavlja djelatnost ublažavanja ljudskih patnji, a osobito onih izazvanih oružanim sukobima, velikim prirodnim, ekološkim, tehnološkim i drugim nesrećama, s posljedicama masovnih stradanja i epidemijama, doprinosi unapređenju i zaštiti zdravlja, prevenciji bolesti i podizanju zdravstvene i ekološke kulture građana te potiče i unapređuje solidarnost, promiče volonterstvo i međusobno pomaganje i socijalnu sigurnost građana. Uredbom o kriterijima, mjerilima i postupcima financiranja i ugovaranja programa i projekata od interesa za opće dobro, Crveni križ je posebna organizacija civilnog društva čije je djelovanje i financiranje propisano posebnim zakonom koji im daje poseban status u području humanitarnog rada i doprinosa unapređenju i zaštiti zdravlja radi čega su izuzeti od sudjelovanja na javnim natječajima za dodjelu sredstava za financiranje svojih redovnih djelatnosti. Gradsko društvo Crvenog križa Novska u provođenju svojih djelatnosti koristitit će odobrena sredstva za financiranje plaća zaposlenika, za materijalne troškove, za provođenje programa logopedske rehabilitacije te za ostale programe koje će provoditi u skladu sa svojim programom rada i financijskim planom za 2019. godinu. Također, u okviru ovog tekućeg projekta obuhvaćena su i sredstva u iznosu od 100.000,00 kn za provođenja programa „Paket za bebe“ koji je pokrenut u drugom dijelu 2018. godine. Na paket za bebe imat će pravo roditelji svih novorođenih beba u 2019. godini, sukladno Odluci kojom su određeni uvjeti za dodjelu novčane potpore roditeljima za program „Kolica za novljanskog klinca“, a program će provoditi Gradsko društvo Crvenog križa Novska.

**1.4. Program 1012 JAVNE POTREBE U KULTURI**

**Pravni temelj:**

Zakon o financiranju javnih potreba u kulturi (NN, broj 47/90, 27/93 i 38/09), Zakon o knjižnicama (NN, broj 105/97, 5/98, 104/00, 87/08 i 69/09), Zakon o pučkim otvorenim učilištima (NN, 54/97, 5/98, 109/99 i 139/10), Program javnih potreba u kulturi na području Grada Novske za 2019. godinu.

**Opći cilj programa:**

Osiguranje materijalnih i drugih uvjeta za nesmetan rad i razvoj kulturnih djelatnosti novljanskih ustanova u kulturi, i to: razvoj knjižničarstva i rast čitalačkih navika Novljana kroz aktivnosti Gradske knjižnice i čitaonice „Ante Jagar“ Novska te razvoj kazališno-scenske djelatnosti, djelatnosti prikazivanja filmova i muzejsko-galerijske djelatnosti Pučkog otvorenog učilišta Novska, sustavna briga o zaštiti kulturne baštine, provođenje arheoloških istraživanja, sustavna briga o ravnomjernom razvoju svih djelatnosti u kulturi sufinanciranjem projekata i aktivnosti udruga u kulturi, posebno kulturno-umjetničkih društava i drugih udruga u kulturi koje promiču i čuvaju novljansku tradicijsku kulturu, koje svojim djelovanjem edukativno utječu na djecu i mladež, pomažu razvoj turizma i promiču kulturu Grada Novske u najširem smislu.

Program obuhvaća sljedeće aktivnosti i projekte:

**1.4.1. Aktivnost 1012 A100001 - Rashodi za zaposlene - 1.218.600,00 kn**

Ova aktivnost se odnosi na troškove plaća i doprinosa na plaće zaposlenika u Gradskoj knjižnici i čitaonici „Ante Jagar“ Novska, te zaposlenika koji rade na ostvarivanju programa u kulturnim djelatnostima Pučkog otvorenog učilišta Novska.

**Cilj aktivnosti**: osigurati nesmetano odvijanje i potpunu realizaciju svih programa u kulturi koje se u ovim ustanovama ostvaruju.

**1.4.2. Aktivnost 1012 A100002 - Materijalno-financijski rashodi - 476.141,00 kn**

Aktivnost se odnosi na naknade troškova zaposlenicima, rashode za materijal i energiju, rashode za intelektualne i ostale usluge, službena putovanja, stručno usavršavanje, uredski materijal, materijal i dijelove za tekuće i investicijsko održavanje, sitni inventar, usluge telefona, pošte i prijevoza, premije osiguranja, reprezentaciju, kamate na primljene zajmove, bankarske usluge u Pučkom otvorenom učilištu Novska i Gradskoj knjižnici i čitaonici „Ante Jagar“ Novska.

**Cilj aktivnosti**: osigurati nesmetano odvijanje i potpunu realizaciju svih programa u kulturi koje se u ovim ustanovama ostvaruju.

**1.4.3. Aktivnost 1012 A100004 – Udruge u kulturi -170.000,00 kn**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti kulturno-umjetničkim društvima i drugim udrugama u kulturi na području Grada Novske koje se bave njegovanjem i zaštitom kulturne baštine, promicanjem i razvojem likovne umjetnosti, promicanjem i razvojem glazbeno-scenske umjetnosti, promicanjem i razvojem filatelističke djelatnosti, izdavačke djelatnosti od interesa za Grad i drugim udrugama u kulturi koje promiču i razvijaju novljansku kulturnu baštinu na području Grada Novske i u drugim sredinama.

**Cilj projekta:** sufinanciranjem redovnog rada novljanskih kulturno-umjetničkih društava i drugih udruga u kulturi osigurati skrb o kulturno-umjetničkom amaterizmu, o specifičnostima novljanske narodne baštine i izvornog folklora, o razvoju likovnog izraza novljanskih likovnih autora, o ravnomjernom razvoju ostalih kulturnih djelatnosti na području Grada Novske, o njihovoj promociji u zemlji i inozemstvu te širenje kulturne ponude u Gradu Novskoj i razvoj kulturnog turizma.

**1.4.4. Tekući projekt 1012 T100005 – Očuvanje kulturne baštine - 13.000,00 kn**

Ovaj tekući projekt obuhvaća redovno sufinanciranje održavanja Zbirke Sajko u iznosu od 13.000,00 kn. Zbirka Sajko sadrži veliki broj starih predmeta grupiranih u nekoliko tematskih cjelina, od etnološke, arheološke, sakralne, audio-vizualne, dokumentarne fotografije, zbirke dokumenata, knjiga, pa sve do zbirke kaciga i uniformi. Zbirka starih predmeta iz obitelji Sajko, pored namještaja prve novljanske ljekarne „Sveta Marija“ čija je restauracija završena u 2015. godini, za Novsku su neprocjenjiva vrijednost, posebno u kontekstu skorog osnivanja i razvitka muzejske djelatnosti na području Grada Novske u objektu starog hotela Knopp. Zbirka kulturnopovijesnih predmeta Živka i Željka Sajka dobila je Rješenjem Ministarstva kulture, Uprave za kulturnu baštinu, broj: Klasa:UP/I-612-08/16-06/0129, Urbroj: 532-04-01-03-02/3-16-1, dana 8. srpnja 2016. godine svojstvo kulturnog dobra kojim je trajno zaštićeno 2262 predmeta. Zbirka je upisana na Listu zaštićenih kulturnih dobara pod brojem Z-6784, a u 2019. godini Zbirka Sajko bit će zbrinuta i promovirana osnivanjem Muzejske zbirke Sajko u Pučkom otvorenom učilištu gdje će biti izloženi najznačajniji dijelovi Zbirke.

**Cilj projekta:** zaštititi i promicati kulturnu baštinu novljanskog kraja kao trajnu vrijednost Grada Novske.

**1.4.5. Kapitalni projekt 1012 K100001 – Vjerske zajednice – 300.000,00 kn**

Ovaj kapitalni projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti vjerskim zajednicama za obnovu, izgradnju ili opremanje sakralnih objekta na području Grada Novske.

**Cilj projekta:** urediti sakralne objekte na način da se isti mogu koristiti za nesmetano odvijanje vjerskih obreda i svečanosti te ih očuvati kao vrijednu kulturnu baštinu novljanskog kraja.

**1.4.6. Kapitalni projekt 1012 K100003 – Arheološka istraživanja - 40.000,00 kn**

Kapitalni projekt se odnosi na nastavak arheoloških istraživanja na području Grada Novske započetih u 2019. godini. Sredstva se osiguravaju za konzervaciju predmeta pronađenih na arheološkom nalazištu na lokaciji crkve sv. Luke evanđeliste u Novskoj te za nastavak daljnjih istraživanja.

**Cilj projekta**: nastaviti prošlogodišnji projekt arheoloških istraživanja na području Grada Novske te započeti sa sustavnim istraživanjem daleke povijesti novljanskog kraja.

**1.4.7. Tekući projekt 1012 T100001 - Kazališne i kino predstave - 180.000,00 kn**

Ovaj tekući projekt obuhvaća sufinanciranje kazališnih predstava iz proračuna Grada Novske, troškove prikazivanje kino-predstava (filmova), organiziranje likovnih i drugih izložbi i organizacijom manifestacija. Financiranjem kazališnih predstava nastoji se održati redovna godišnja kazališna sezona, a cilj sufinanciranja je poticaj Novljanima u stjecanju navike redovnog konzumiranja tog kulturnog sadržaja i povećanje broja posjetitelja.

**Cilj projekta**: obogatiti kulturnu ponudu na području Grada Novske i stvoriti potrebu kod Novljana da redovno posjećuju kazališne predstave, izložbe i druge kulturne priredbe i manifestacije.

**1.4.8. Tekući projekt 1012 T100002 - Dječja igraonica - 4.000,00 kn**

Ovaj tekući projekt obuhvaća organizaciju više različitih tematskih radionica i pričaonica u Gradskoj knjižnici i čitaonici „Ante Jagar“ Novska i u Osnovnoj školi Rajić namijenjenih djeci. Radionice se organiziraju kao poticaj razvoju dječjeg stvaralaštva, kreativnosti, poticanja čitanja i korištenja njihovog slobodnog vremena na društveno koristan i prihvatljiv način.

**Cilj projekta:** osiguravanje provođenja dodatnih aktivnosti Knjižnice i čitaonice namijenjenih djeci.

**1.4.9. Tekući projekt 1012 T100003 – Književni susreti - 10.000,00 kn**

Ovaj tekući projekt obuhvaća organizaciju više različitih aktivnosti (predstavljanja knjiga, predavanja, izložbi i radionica, informatičkog opismenjavanja umirovljenika i osoba starijih od 50 godina, te akcija poticanja čitanja) namijenjenih odraslim korisnicima koje organizira Gradska knjižnica i čitaonica „Ante Jagar“ Novska.

**Cilj projekta:** osiguravanje provođenja dodatnih aktivnosti Knjižnice i čitaonice namijenjenih korisnicima.

**1.4.10. Tekući projekt 1012 T100004 - Nabava opreme - 174.000,00 kn**

Ovaj tekući projekt obuhvaća plansku i kontinuiranu nabavu knjižnične građe (knjiga, audio-vizualne građe, didaktičkih igrački i periodike) u Gradskoj knjižnici i čitaonici „Ante Jagar“ Novska sredstvima proračuna Grada i sredstvima Ministarstva kulture te sredstva za nabavu slikovnica.

**Cilj projekta:** kontinuirananabava nove knjižnične građe i druge potrebne opreme.

**1.5. Program 1013 SUFINANCIRANJE OBRAZOVANJA**

**Pravni temelj:**

Zakon o lokalnoj i područnoj samoupravi, Zakon o pučkom otvorenom učilištu (NN, 54/97, 5/98, 109/99 i 139/10), Zakon o ustanovama (NN, 76/93, 29/97, 47/99 i 35/08), Zakon o obrazovanju odraslih (NN, 17/07, 107/07 i 24/10), Zakon o muzejima (NN, 61/18), Zakon o odgoju i obrazovanju u osnovnoj i srednjoj školi (NN, [87/08](http://www.zakon.hr/cms.htm?id=66), [86/09](http://www.zakon.hr/cms.htm?id=67), [92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751), [68/18](https://www.zakon.hr/cms.htm?id=31279)), Odluka o stipendiranju („Službeni vjesnik“ 39/14).

**Cilj programa:**

* u zakonskim uvjetima u kojima na području Grada Novske nije decentralizirano osnovno i srednje školstvo, sufinanciranjem posebnih obrazovnih programa, izvannastavnih aktivnosti u školama i investicijskih radova na školskim objektima utjecati na podizanje kvalitete obrazovanja,
* osiguranjem materijalnih i drugih uvjeta rada u Pučkom otvorenom učilišta ostvariti potrebu za ciljano obrazovanje u skladu s potrebama tržišta,
* stipendiranjem srednjoškolskih učenika i studenata omogućiti dostupnost željenog obrazovanja svim učenicima i studentima.

Program obuhvaća sljedeće aktivnosti i projekte:

**1.5.1. Aktivnost 1013 A100001 Rashodi za zaposlene na programima obrazovanja u Pučkom otvorenom učilištu - 615.000,00 kn**

Aktivnost se odnosi na plaće za redovan rad, doprinose na plaće i ostale rashode za zaposlene na programima obrazovanja u Pučkom otvorenom učilištu. Ovi rashodi doprinose redovnoj i potpunoj realizaciji svih obrazovnih programa u Pučkom otvorenom učilištu.

**1.5.2. Aktivnost 1013 A100002 Materijalno-financijski rashodi u Pučkom otvorenom učilištu - 690.947,00 kn**

Aktivnost se odnosi na naknade troškova zaposlenima, rashode za materijal i energiju, rashode za intelektualne i ostale usluge, službena putovanja, stručno usavršavanje, uredski materijal, materijal i dijelove za tekuće i investicijsko održavanje, sitni inventar, usluge telefona, pošte i prijevoza, premije osiguranja, reprezentaciju, bankarske usluge i dr. Ovi rashodi omogućit će nesmetano odvijanje obrazovnih programa ustanove (program za predavače, komercijaliste, kuhare, konobare), tečajeva stranih jezika, tečajeva informatike i drugih programa koji su u funkciji obrazovanja.

**1.5.3. Aktivnost 1013 A100003 Stipendije - 1.370.0000,00 kn**

Aktivnost se odnosi na stipendiranje 165 učenika koji se školuju izvan mjesta prebivališta (stipendija iznosi 320,00 kn mjesečno), učenika koji ne mogu ostvariti subvencioniranje prijevoza do škole iz Državnog proračuna RH te stipendiranje 128 redovnih studenata (stipendija iznosi 560,00 kn mjesečno, a za studente koji dolaze iz obitelji s troje ili više djece stipednija iznosi 800,00 kn) koji ne primaju potpore za školovanje iz drugih izvora i koji redovno upisuju viši razred, odnosno, višu godinu studija.

**Cilj aktivnosti**: olakšati roditeljima financiranje školovanja njihove djece i učiniti stipendiju dostupnom svim učenicima i studentima u skladu s uvjetima iz gradske Odluke o stipendiranju.

**1.5.4. Tekući projekt 1013 T100001 Sufinanciranje programa škola s područja Grada - 553.000,00 kn**

Tekući projekt se odnosi na sufinanciranje programa osnovnih škola s područja Grada Novske. U Osnovnoj školi Novska financirat će se plaća jednog učitelja za potrebe produženog boravka djece nižih razreda u iznosu od 120.000,00 kn te druge aktivnosti u školi u iznosu od 50.000,00 kn. U Osnovnoj školi Rajić financirat će se projekti i aktivnosti s iznosom od 20.000,00 kn, u Osnovnoj školi Lipovljani s 60.000,00 kn, u Srednjoj školi Novska s iznosom od 63.000,00 kn, u Katoličkoj osnovnoj školi s iznosom od 120.000,00 kn za produženi boravak, a u Glazbenoj školi Novska sufinancirat će se redovan rad i izvannastavne aktivnosti u iznosu od 120.000,00 kn.

**Cilj projekta:** sudjelovati u sufinanciranju posebnih aktivnosti i potreba škola u dijelu koji se odnosi na nemogućnost škola da sredstva za financiranje tih aktivnosti i potreba ostvare iz redovnih decentraliziranih sredstava.

**1.6. Program 1014 - PREDŠKOLSKI ODGOJ**

**Pravni temelj:**

Zakon o predškolskom odgoju i obrazovanju (NN, broj 10/97,107/07 i 94/13), Državni pedagoški standard predškolskog odgoja i naobrazbe, Programsko usmjerenje odgoja i obrazovanja predškolske djece (Glasnik Ministarstva prosvjete i kulture, br.7/8,1991.), Konvencija UN-a o pravima djece iz 1989. God.; Zakon o Agenciji za odgoj i obrazovanje (NN, br. 85/06.), Statut Dječjeg vrtića „Radost“ Novska (Klasa: 003-05-01/98-02; Ur.br.2176-71/98-04-02 od 9.11.2016.).

**Cilj programa:**

Cilj predškolskog odgoja je holističkim pristupom postići takvo okruženje koje će svojom kvalitetom osigurati optimalne uvjete življenja, učenja, odgoja i razvoja djece u predškolskoj ustanovi za svu djecu s područja Grada Novske čiji roditelji imaju potrebu da im dijete polazi predškolsku ustanovu. Rad u ustanovi se temelji na humanističkom pristupu i razvoju primjerenim programima radi zadovoljenja djetetovih primarnih potreba u skladu s djetetovom dobi, njegovim intelektualnim potrebama i osobnošću, potrebama obitelji i okruženja. Posebna se važnost pridaje ostvarivanju programa za djecu koja na bilo koji način odstupaju od razvoja svojih vršnjaka i koja žive u socijalno ugroženim obiteljima. Cilj programa predškole je adaptacija i socijalizacija djece u odgojno-obrazovnim skupinama, kako bi se pripremili za polazak u osnovnu školu.

**1.6.1. Aktivnost 1014 A100001 - Rashodi za zaposlene - 5.516.020,00 kn**

Aktivnost obuhvaća osiguranje sredstava za troškove isplate plaća za redovan rad 35,5 zaposlenika, i to 34,5 stalno zaposlenih djelatnika (ravnatelj, pedagog, zdravstveni voditelj, tajnik, voditelj računovodstva, administrativno-računovodstveni djelatnik, 23,5 odgajatelja, glavna kuharica, 2 pomoćne kuharice, 3 spremačice, pralja/švelja i domar), planirana sredstva za zapošljavanje ekonoma te za jednu osobu na stručnom osposobljavanju.

Zaposlenici ustanove kroz svoj rad osiguravaju redovno funkcioniranje ustanove kroz sve planirane redovne i dodatne obrazovne programe, i to:

* cjelodnevni (10-satni) redovni program vrtića za 9 odgojnih skupina, i to 3 jasličke skupine (od 1 do 3 godine) u matičnom vrtiću i 9 vrtićkih skupina (od 3 do 7 godina), od toga 7 skupina u matičnom vrtiću i 2 skupine u područnom vrtiću u Pastoralnom centru,
* program predškole ili program „Mala škola“ za 5 skupina predškolske djece (djeca od 6 do 7 godina). Program se provodi za tri skupine s ukupno u matičnom vrtiću u Novskoj, za 1 skupinu u školi u Rajiću, te za 1 skupinu u PŠ Nova Subocka i
* program ranog učenja engleskog jezika.

Program obuhvaća raznovrsne sadržaje u ustanovi i izvan nje, osiguravajući djetetu privlačno okruženje bogato poticajima i mogućnostima za istraživanje, eksperimentiranje, igranje i druženje koji omogućuju da se dijete dobro osjeća u ustanovi te da mu takvo okruženje smanjuje nelagodu razdvajanja od roditelja.

**Cilj projekta**: zadržavanje postojećeg broja stručnih zaposlenika u skladu s državnim pedagoškim standardom koji će svojim radom omogućiti provođenje redovnih djelatnosti ustanove i drugih posebnih programa.

**1.6.2. Aktivnost 1014 A100002 – Materijalno-financijski rashodi - 1.426.570,00 kn**

Aktivnost obuhvaća isplatu naknada za prijevoz zaposlenika, za rad na terenu i odvojeni život, stručno usavršavanje zaposlenika, troškove službenih putovanja, stručnog usavršavanja zaposlenika, nabavu uredskog materijala, troškove nabave materijala i sirovina, rashode za električnu energiju, materijal i dijelove za tekuće i investicijsko održavanje, nabavu sitnog inventara i auto-gume, službene, radne i zaštitne odjeće, stručne literature, sredstava za čišćenje i održavanje, sredstava za higijensku potrebu i njegu, potrošni materijal za rad u grupi, rashode za plin, rashode za gorivo, usluge tekućeg i investicijskog održavanja opreme, laboratorijske usluge, prijevoz djece na izlete, usluge pošte, usluge tekućeg i investicijskog održavanja zgrade, usluge promidžbe i informiranja, komunalne usluge, preventivne zdravstvene preglede zaposlenika, računalne usluge, ostale usluge (fotografije, registracija vozila, pranje i čišćenje), usluge telefona i interneta, naknade troškova osobama izvan radnog odnosa, premije osiguranje, reprezentaciju, ostale nespomenute rashode poslovanja, bankarske usluge i usluge platnog prometa.

Ovi rashodi omogućuju da se osiguraju potrebni materijalni i drugi uvjeti za redovno funkcioniranje svih planiranih redovnih i dodatnih programa ustanove opisanih u prethodnoj aktivnosti.

**Cilj aktivnosti:** osigurati materijalne i druge uvjete za redovno, zakonito i cjelovito izvršavanje svih djelatnosti i zadaća ustanove.

**1.6.3. Aktivnost 1014 K100001 – Energetska obnova zgrade Dječjeg vrtića „Radost“ Novska KK. 04.2.1.03.0053. - 2.200.921,00 kn**

Projekt energetske obnove zgrade Dječjeg vrtića „Radost“ Novska koji je započeo u 2018. godini obuhvaća dodatna ulaganja na objektu vrtića koja će omogućiti racionalno korištenje toplinske energije što će dugoročno ustanovi donijeti znatne uštede toplinske energije.

Sredstva se osiguravaju za nastavak i dovršenje projekta, i to iz sljedećih izvora: sredstva pomoći, iznos od 1.657.948,00 kn, sredstva proračuna Grada, iznos od 370.266,00 kn i sredstva viška, iznos od 172.707,00 kn.

**Cilj projekta:** kontinuirano ulaganje u uređenje zgrade vrtića s ciljem unapređenja njene funkcionalnosti i ekonomičnosti.

**1.6.4. Aktivnost 1014 T10001 – Nabava opreme - 175.280,00 kn**

Projekt obuhvaća nabavu dotrajalog namještaja za dječje sobe i druge potrebne opreme i postrojenja.

**Cilj tekućeg projekta:** zamjenom dotrajale opreme osigurati siguran i udoban boravak djece u vrtiću.

**1.7. Program 1015 - POTICANJE DEMOGRAFSKOG RASTA**

**Pravni temelj:**

Nacionalna populacijska politika (“Narodne novine”, broj 136/06), Program pomoći roditeljima za novorođeno dijete „Kolica za novljanskog klinca“ za 2019. godinu.

**Cilj programa:** poticajnim populacijskim mjerama utjecati na porast nataliteta na području Grada Novske.

Program obuhvaća sljedeću aktivnost:

**1.7.1. Aktivnost 1015 A100001 „Kolica za novljanskog klinca“ - 500.000,00 kn**

Ovaj program obuhvaća aktivnost isplate naknade roditeljima za novorođeno dijete, u sljedećim iznosima:

* za 1. dijete u obitelji – 2.500,00 kn,
* za 2. dijete u obitelji - 5.000,00 kn,
* za 3. i svako sljedeće dijete u obitelji – 10.000,00 kn.

**Cilj aktivnosti:** isplatom naknada roditeljima za svako novorođeno dijete utjecati na porast nataliteta.

**1.8. Program 1017 - SOCIJALNA SKRB**

**Pravni temelj:**

Zakon o socijalnoj skrbi (“Narodne novine”, broj 157/13, 152/14, 99/15, 52/16, 16/17 i 130/17) , Odluka o socijalnoj skrbi („Službeni vjesnik“, 57/17), Program javnih potreba u socijalnoj skrbi na području Grada Novske za 2019. godinu.

**Cilj programa:** zadovoljavanje javnih potreba socijalno ugroženih građana, bolesnih građana i umirovljenika, poboljšanje njihovog socijalnog statusa te osiguranje dodatnih smještajnih kapaciteta za starije i nemoćne osobe na području Grada Novske.

Program obuhvaća sljedeće aktivnosti:

**1.8.1. Aktivnost 1017 A100001 Pomoć građanima i kućanstvu - 1.210.000,00 kn**

Ova aktivnost se odnosi na sve oblike socijalnih pomoći koje će se sukladno Programu javnih potreba u socijalnoj skrbi na području Grada Novske za 2019. godinu dodjeljivati građanima i kućanstvima u socijalno-zaštitnoj potrebi (dodatak na mirovinu, pomoć za troškove stanovanja, pomoć za nabavu ogrjeva, pomoć za podmirenje pogrebnih troškova, financiranje boravka i liječenja djece predškolske dobi u Poliklinici SUVAG, sufinanciranje liječenja i rehabilitacije osoba s teškoćama u psihofizičkom razvoju u odgovarajućim zdravstvenim i drugim ustanovama te oslobođenje od plaćanja komunalne naknade).

**Cilj aktivnosti:** kontinuirana ili povremena isplata pomoći građanima i kućanstvima koji trenutno ili stalno nisu u mogućnosti financijski skrbiti o sebi i svojim obiteljima te poboljšanje socijalnog statusa umirovljenika s mirovinom manjom od 1.600,00 kn.

**1.8.2. Aktivnost 1017 A100002 Sufinanciranje prehrane djece u školama - 256.000,00 kn**

Ova aktivnost şe odnosi na financiranje prehrane osnovnoškolske djece s prebivalištem na području Grada Novske koja dolaze iz obitelji koje su u socijalno-zaštitnoj potrebi. Sredstva se transferiraju osnovnim školama u Novskoj, Rajiću, Lipovljanima i Jasenovcu.

**Cilj aktivnosti**: kontinuirano osiguravati besplatnu prehranu učenicima osnovnih škola koji dolaze iz obitelji koje su u socijalno-zaštitnoj potrebi.

**1.8.3. Aktivnost 1017 A100002 Dom za starije – ustanova u osnivanju - 50.000,00 kn**

Ova aktivnost odnosi se na osiguranje sredstava za osnivanje Doma za starije i nemoćne osobe u Novskoj. Početkom godine planira se donijeti Odluka o osnivanju Doma za starije koja će imati sjedište u bivšoj zgradi komunalnog društva Novokom d.o.o. u Novskoj, Adalberta Knoppa 2a.

**Cilj aktivnosti:** poboljšati kvalitetu usluge i smještajni kapacitet za prihvat starih i nemoćnih osoba na području Grada Novske.

**1.9. Program 1018 - RAZVOJ SPORTA I REKREACIJE**

**Pravni temelj:**

Zakon o sportu (“Narodne novine”, broj 71/06, 150/08, 124/10, 124/11, 86/12, 94/13, 85/15 i 19/16), Program javnih potreba u sportu na području Grada Novske za 2019. godinu, Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine”, broj 26/15).

**Cilj programa:**

Osiguranje uvjeta za bavljenje sportom kao društvenom djelatnošću od posebnog interesa koja doprinosi zdravom životu, promicanju pozitivnih životnih vrijednosti i stvaranju pozitivnog natjecateljskog ozračja, i to sljedećim aktivnostima: osiguranjem sredstava Zajednici sportskih udruga Grada Novske za redovan rad, za redovan rad novljanskih sportskih klubova, članica Zajednice, školskih sportskih klubova, rekreativnih sportskih klubova i klubova koji okupljaju osobe s invaliditetom, te osiguranjem redovnog održavanja i korištenja gradske dvorane, te ostalih sportskih objekata na području Grada Novske za potrebe treninga, natjecanja i rekreacije novljanskih sportaša.

Program obuhvaća sljedeće aktivnosti i projekte:

**1.9.1. Aktivnost 1018 A100001 Financiranje sportskih klubova - 1.515.440,00 kn**

Aktivnost obuhvaća sredstva koja će Zajednica sportskih udruga Grada Novske temeljem Javnog poziva, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode sportske udruge na području Grada Novske dodijeliti sportskim klubovima za njihov redovni rad, školskim sportskim klubovima i sportskim klubovima koji okupljaju osobe s invaliditetom, te za sportske manifestacije.

**Cilj aktivnosti**: redovnim sufinanciranjem novljanskih sportskih klubova zadržati postojeći broj aktivnih sportaša koji su obuhvaćeni sustavom redovnog natjecanja, poticati rad školsko-sportskih klubova, financirati sportske manifestacije i poticati osobe s invaliditetom na sportske aktivnosti.

**1.9.2. Aktivnost 1018 A100002 Financiranje materijalnih troškova Zajednice sportskih udruga Grada Novske - 52.400,00 kn**

**Cilj aktivnosti**: osiguranjem sredstava za redovni rad Zajednice sportskih udruga Grada Novske osigurati provođenje svih djelatnosti Zajednice.

**1.9.3. Tekući projekt 1018 T100001 Održavanje sportskih objekata - 402.860,00 kn**

Ovaj tekući projekt se odnosi na financiranje plaća zaposlenih u Zajednici sportskih udruga Grada Novske koji rade na održavanju sportske dvorane, gradskog stadiona i gradske kuglane, a čiji rad osigurava nesmetano korištenje i funkcioniranje tih sportskih objekata za potrebe sportskih klubova.

**Cilj projekta**: redovnim sufinanciranjem održavanja sportskih objekata zadržati broj aktivnih sportaša koji su obuhvaćeni sustavom redovnog natjecanja.

**1.10. Program 1019 POTICANJE RAZVOJA TURIZMA**

**Pravni temelj:**

Zakon o turističkim zajednicama i promicanju hrvatskog turizma turizmu (“Narodne novine”, broj 152/08), Zakon o pružanju usluga u turizmu (“Narodne novine”, broj 130/17 ).

**Cilj programa:**

Obilježavanjem manifestacija i educiranjem djece predškolske dobi i učenika osnovnih škola s područja Grada Novske o važnosti očuvanja okoliša i prirodne baštine Parka prirode Lonjsko polje poticati razvoj turizma na području Grada Novske.

Program obuhvaća sljedeće aktivnosti i tekuće projekte:

**1.10.1. Tekući projekt 1019 T100002 Manifestacije - 60.000,00 kn**

U ovom tekućem projektu osiguravaju se sredstva za organizaciju Dana Grada Novske, i to za podmirenje rashoda koje izravno iz proračuna podmiruje Grad Novska (plakati, pozivnice, oglašavanja, svečani ručak , smještaj gostiju i drugi slični troškovi).

**1.10.2. Tekući projekt 1019 T100005 Turističko-edukativne radionice - 78.000,00 kn**

U okviru ovog tekućeg projekta osiguravaju se sredstva za zajednički projekt Parka prirode Lonjsko polje i Grada Novske koji će omogućiti djeci starijih skupina Dječjeg vrtića „Radost“ Novska te učenicima osnovnih škola s područja Grada Novske sudjelovanje u turističko-edukativnim radionicama u Lonjskom polju.

**1.11. Program 1020 - SJEĆANJE NA DOMOVINSKI RAT**

**Cilj programa:**

Promicanje vrijednosti Domovinskog rata i istine o Domovinskom ratu kroz organizacije manifestacija kojima se na području Grada Novske obilježavaju važni datumi vezani za Domovinski rat.

Program obuhvaća sljedeći tekući projekt:

**1.11.1. Tekući projekt 1020 T100001 Manifestacije iz Domovinskog rata - 203.700,00 kn**

Ovaj tekući projekt se odnosi na obilježavanje akcije „Bljesak“ u iznosu od 65.000,00 kn, obilježavanje Dana hrvatskih branitelja Grada Novske u iznosu od 58.000,00 kn te održavanje komemoracije za poginule hrvatske branitelje na zapadno-slavonskom ratištu kod spomenika poginulim hrvatskim braniteljima na Trokutu, 29. listopada u iznosu od 80.000,00 kn.

**Cilj tekućeg projekta:**

Na dostojanstven i svečan način obilježiti stradanje svih hrvatskih branitelja koji su poginuli na zapadno-slavonskom ratištu te tako promicati vrijednosti i istinu o Domovinskom ratu.

**1.12. Program 1021 PROGRAM „ZAŽELI“**

**Pravni temelj:**

Ugovor o provođenju projekta s Ministarstvom rada i mirovinskog sustava iz ožujka 2018. (EU projekt)

**Cilj programa:**

Zapošljavanje teže zapošljivih žena na tržištu rada na projektu pomoći starijim i nemoćnim osobama na području Grada Novske te dodatno educiranje žena kojim će steči nove vještine i znanja koja će ih učiniti konkurentnijima na tržištu rada kada projekt završi.

Ovaj program ovuhvaća sljedeći projekt:

**1.12.1. Tekući projekt 1021 T10001 – „ŽELIM RADITI, ŽELIM POMOĆI!“ - 2.821.872,00 kn**

Ovaj tekući projekt za 2019. godinu obuhvaća sredstva za plaće 40 zaposlenih žena u programu pomoći starijim i nemoćnim osobama s područja Grada Novske koje skrbe za ukupno 400 korisnika u iznosu od 1.935.096,00 kn, troškove njihovog prijevoza u iznosu od 148.997,00 kn, trošak plaće administrativnog djelatnika-finacijskog asistenta u iznosu od 98.913,00 kn, trošak upravljanja projektom u iznosu od 80.173,00 kn, trošak prijevoza administrativnog referenta u iznosu od 5.400,00 kn, trošak plaće suradnika za javnu nabavu u iznosu od 1.800,00 kn, trošak obrazovanja žena u svrhu poboljšanja njihove konkurentnosti na tržištu rada kada projekt završi u iznosu od 280.000,00 kna, trošak prijevoza žena na obrazovne programe u iznosu od 64.000,00 kn, promotivni materijal i aktivnosti u iznosu od 130.000,00 kn, nabava kućnih potrepština krajnjim korisnicima u iznosu od 50.360,00 kn, te neizravni troškovi osoblja u iznosu od 27.133,00 kn.

**1.13. Program 1023 - PROGRAMI ZA DJECU I MLADE**

**Pravni temelj:**

Ugovor s Ministarstvom obitelji, socijalne politike i mladih o provođenju projekta „Uključiti se i biti uključen“, Odluka Gradskog vijeća Grada Novske o u uključivanju Grada Novske u program „ Grad Novska –prijatelj djece“.

**Ciljevi programa**:

Poticati i uključivati mlade na aktivno sudjelovanje u kreiranju politike prema novljanskoj mladeži; poduzimanjem sustavnih mjera na različitim područjima, poboljšati uvjete odrastanja novljanske djece.

Ovaj program ovuhvaća sljedeće projekte:

**1.13.1. Tekući projekt 1023 T10001 – „Uključiti se i biti uključen“ - 130.259,00 kn**

Za provođenje ovog tekućeg projekta osigurana su sredstva pomoći u iznosu od 85.000,00 kn te 45.259,00 kuna sredstava proračuna Grada Novske. Projekt se odnosi na uključivanje mladih u izradu „Programa za mlade Grada Novske“, a troškovi se odnose na nabavu usluge izrade programa (36.162,00 kn), troškove promidžbe i vidljivosti (6.000,00 kn), nabavu promo materijala (15.259,00 kn) i opreme (15.000,00 kn) te na plaću osobe koja će voditi projekt (48.838,00 kn).

**1.13.2. Tekući projekt 1023 T10002 – „Grad Novska – prijatelj djece“ - 20.000,00 kn**

Za ovaj tekući projekt osigurana su sredstva za aktivnosti koje će Povjerenstvo provoditi u 2019. godini u cilju osvajanja službenog naslova „Grad Novska - prijatelj djece“.

|  |
| --- |
|  |

**2. Razdjel 003 UPRAVNI ODJEL ZA PRORAČUN I FINANCIJE**

Odlukom o ustrojstvu Gradske uprave Grada Novske („Službeni vjesnik”, broj 1/99, 12/09, 24A/09, 18/10 i 31/13) Upravni odjel za proračun i financije ustrojen je kao jedno od upravnih tijela za obavljanje poslova u okviru svog djelokruga. Upravni odjel za proračun i financije Grada Novske samostalan je u obavljanju poslova iz svog djelokruga za čiju je zakonitost i pravovremenost odgovoran Gradonačelniku.

 Upravni odjel za proračun i financije Grada Novske obavlja sljedeće poslove:

* nakon primitka Uputa za izradu proračuna jedinica lokalne i područne (regionalne) samouprave Ministarstva financija izrađuje upute za izradu proračuna Grada Novske i dostavlja ih proračunskim korisnicima,
* izrađuje nacrt proračuna za proračunsku godinu i projekciju za sljedeće dvije godine i dostavlja ih Gradonačelniku, te ih u skladu s načelima transparentnosti objavljuje u službenom glasilu i na internetskoj stranici Grada, i u konačnici dostavlja ih Ministarstvu financija,
* kao koordinator, u suradnji s drugim upravnim odjelima izrađuje plan razvojnih programa Grada i proračunskih korisnika za trogodišnje razdoblje,
* vrši preraspodjelu proračunskih sredstava na temelju dokumentiranog zahtjeva ostalih upravnih odjela ili proračunskih korisnika,
* odgovoran je za zakonito i pravilno planiranje i izvršavanje proračuna, odnosno financijskog plana te korištenje proračunskih sredstava u skladu s načelima dobrog financijskog upravljanja, a posebno u skladu s načelima ekonomičnosti, učinkovitosti i djelotvornosti,
* sastavlja financijske izvještaje za razdoblja u tijeku proračunske godine i za tekuću proračunsku godinu i dostavlja ih instituciji ovlaštenoj za obradu podataka,
* izrađuje i dostavlja Gradonačelniku polugodišnji izvještaj o izvršenju proračuna za prvo polugodište tekuće proračunske godine te godišnji izvještaj o izvršenju proračuna,
* objavljuje opći i posebni dio polugodišnjeg i godišnjeg izvještaja o izvršenju proračuna u službenom glasilu Grada i na internetskoj stranici Grada, te godišnji izvještaj o izvršenju proračunu dostavlja Ministarstvu financija,
* priprema i obrađuje podatke za popunjavanje Upitnika o fiskalnoj odgovornosti te sastavlja Izjavu o fiskalnoj odgovornosti,
* vodi proračunsko računovodstvo koje se temelji na općeprihvaćenim računovodstvenim načelima točnosti, istinitosti, pouzdanosti, pojedinačnom iskazivanju poslovnih događaja te međunarodnim računovodstvenim standardima za javni sektor,
* izrađuje prijedloge akata iz svog samoupravnog djelokruga.

**2.1. Program 1001 JAVNA UPRAVA I ADMINISTRACIJA**

Program *Javna uprava i administracija* Upravnog odjela za proračun i financije sastoji se od aktivnosti rashoda za zaposlene, materijalno – financijskih rashoda, te tekućeg projekta namijenjenog otplati dugoročnog kredita. U razdoblju od 2019. do 2021. godine za ovaj program je predviđeno 2.722.599,00 kn.

Glavni cilj programa *Javne uprave i administracije* Upravnog odjela za proračun i financije je učinkovita provedba Zakona o proračunu („Narodne novine”, broj 87/08, 136/12 i 15/15), Zakona o fiskalnoj odgovornosti („Narodne novine”, broj 139/10 i 19/14) i Zakona o sustavu unutarnjih kontrola u javnom sektoru („Narodne novine”, broj 78/15) radi osiguranja učinkovitog upravljanja proračunskim prihodima i primicima te rashodima i izdacima uz naglasak na zakonitom, namjenskom i svrhovitom korištenju proračunskih sredstava, osiguranju i održavanju fiskalne odgovornosti i transparentnosti, osiguranju pouzdanosti financijskih i ostalih informacija te zakonitosti i pravilnosti u proračunskom, računovodstvenom i financijskom poslovanju i izvještavanju.

**Zakonska osnova:**

* Zakon o lokalnoj i područnoj (regionalnoj) samoupravi („Narodne novine”, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17),
* Zakon o plaćama u lokalnoj i područnoj (regionalnoj) samoupravi („Narodne novine”, broj 28/10),
* Zakon o financiranju jedinica lokalne i područne (regionalne) samouprave („Narodne novine”, broj 127/17),
* Zakon o lokalnim porezima („Narodne novine”, broj 115/16 i 101/17),
* Zakon o proračunu („Narodne novine”, broj 87/08, 136/12 i 15/15),
* Pravilnik o financijskom izvještavanju u proračunskom računovodstvu („Narodne novine”, broj 3/15, 93/15, 135/15, 2/17 i 28/17),
* Pravilnik o proračunskom računovodstvu i računskom planu („Narodne novine”, broj 124/14, 115/15, 87/16 i 3/18),
* Pravilnik o godišnjem i polugodišnjem izvještaju o izvršenju proračuna („Narodne novine, broj 24/13 i 102/17),
* Zakon o fiskalnoj odgovornosti („Narodne novine”, broj 139/10 i 19/14),
* Uredba o sastavljanju i predaji Izjave o fiskalnoj odgovornosti i izvještaja o primjeni fiskalnih pravila („Narodne novine”, broj 78/11, 106/12, 130/13, 19/15 i 119/15),
* Zakon o sustavu unutarnjih kontrola u javnom sektoru („Narodne novine, broj 78/15),
* Zakon o porezu na dohodak („Narodne novine”, broj 115/16),
* Zakon o porezu na dodanu vrijednost („Narodne novine”, broj 73/13, 99/13, 148/13, 153/13, 143/14 i 115/16),
* Statut Grada Novske („Službeni vjesnik”, broj 24/09, 47/10, 29/11, 3/13, 8/13, 4/18 i 15/18).

**2.1.1. Aktivnost 1001 A100001 Rashodi za zaposlene – 787.791,00 kn**

Rashodi za zaposlene za 2019. godinu planirani su u iznosu od 787.791,00 kn, i to 637.744,00 kn za plaće za šest zaposlenih službenika upravnog odjela, 42.075,00 kn za ostale rashode za zaposlene, uključujući i prava predviđena važećim Kolektivnim ugovorom za zaposlene službenike upravnog odjela, te 107.972,00 kn doprinosa na plaću. Ova aktivnost u 2019. godini i 2020. godini također je planirana u iznosu od 787.791,00 kn.

**2.1.2. Aktivnost 1001 A100002 Materijalno - financijski rashodi – 635.808,00 kn**

Aktivnost materijalno-financijskih rashoda planirana je za proračunsku 2019. godinu u iznosu od 635.808,00 kn.

***Naknada troškova zaposlenima*** planirana je u iznosu od 66.400,00 kn, i to za službena putovanja, stručno usavršavanje i naknadu za prijevoz s posla i na posao šest zaposlenih službenika.

***Rashodi za materijal i energiju*** su planirani u iznosu od 10.000,00 kn za godišnje pretplate na stručne časopise i literaturu te nabavu sitnog inventara.

***Rashodi za usluge*** su predviđeni u iznosu od 424.000,00 kn za računalne usluge za održavanje programskog aplikativnog rješenja namijenjenog sustavu proračuna u iznosu od 162.000,00 kn, za ostale računalne usluge 6.000,00 kn, dok se preostalih 256.000,00 kn odnosi na naknadu Poreznoj upravi u visini od 1% naplaćenih prihoda od poreza i prireza na dohodak.

Za ***ostale nespomenute rashode poslovanja*** predviđen je iznos od 86.000,00 kn, i to za troškove provizije za uplate od strane građana 37.000,00 kn, naknadu Poreznoj upravi, koja se uplaćuje u Državni proračun RH, u visini od 5 % mjesečno naplaćenih prihoda od gradskih poreza za poslove utvrđivanja, evidentiranja, nadzora, naplate i ovrhe radi naplate gradskih poreza koji su Odlukom o prenošenju poslova utvrđivanja, evidentiranja, nadzora, naplate i ovrhe gradskih poreza Grada Novske prenešeni u nadležnost Porezne uprave („Službeni vjesnik”, broj 24/01) 20.000,00 kn, rashode za članarine 20.000,00 kn (godišnja članarina Udruzi gradova u RH i sl.), rashode za mjesečne izvještaje o vlastitim prihodima i primicima gradskog proračuna, uplati i rasporedu zajedničkih prihoda proračuna, izvještaj po vrstama poreza i prireza na dohodak, te dnevne izvode s pregledom uplata po određenim uplatnim računima zajedničkih prihoda državnog, županijskog i gradskog proračuna (uplate po osnovi zakupa i prodaje poljoprivrednog zemljišta u vlasništvu Republike Hrvatske te koncesije za korištenje poljoprivrednog zemljišta i naknade za zadržavanje nezakonito izgrađenih zgrada u prostoru)koje dostavlja Financijska agencija d.d. 2.000,00 kn te ostale nespomenute rashode 7.000,00 kn.

***Financijski rashodi*** koji uključuju bankarske usluge i usluge platnog prometa te zatezne kamate za nepravovremeno podmirene obveze po računima, ugovorima i sl. za 2019. godinu planirani su u iznosu od 48.408,00 kn.

Za službenike upravnog odjela predviđen je iznos od 1.000,00 kn za nabavu stručne literature i knjiga potrebnih u radu i praćenju izmjena i dopuna zakonodavnog okvira iz područja proračuna, fiskalne odgovornosti, poreznog sustava i sl.

Projekcijama proračuna za 2019. i 2020. godinu za ovu je aktivnost također predviđen iznos od 635.808,00 kn.

**2.1.3. Tekući projekt 1001 T100004 Otplata dugoročnih kredita – 1.299.000,00 kn**

Grad Novska od 2015. godine ima u otplati dugoročni kredit Privredne banke Zagreb d.d. odobren u studenom 2011. godine koji je bio namijenjen izgradnji spojne ceste – obilaznice D47 – Tina Ujevića te Poduzetničke zone Novska u ukupnom iznosu od 11.000.000,00 kn. Kroz deset pojedinačnih povlačenja kreditnih sredstava tijekom 2012. i 2013. godine iskorišten je iznos kredita od 10.721.595,31 kn koji je s 31. prosincem 2013. godine stavljen u otplatu.

Za tekući projekt otplate dugoročnog tuzemnog kredita za 2019. godinu predviđen je izdatak za otplatu glavnice u iznosu od 1.073.000,00 kn, rashodi za kamate po primljenom dugoročnom kreditu planirani su u iznosu od 186.000,00 kn te 40.000,00 kn za negativne tečajne razlike i razlike zbog primjene valutne klauzule.

Za ovaj tekući projekt u 2020. i 2021. godini planirani rashodi i izdaci iznose 1.299.000,00 kn.

**3. Razdjel 004 UPRAVNI ODJEL ZA GOSPODARSTVO, POLJOPRIVREDU, KOMUNALNI SUSTAV I PROSTORNO UREĐENJE**

Upravni odjel za gospodarstvo, poljoprivredu, komunalni sustav i prostorno uređenje obavlja upravne i stručne poslove u vezi s poticanjem gospodarskih i poduzetničkih aktivnosti, poslove vezane uz poticanje poljoprivrede i turizma, kao i poslove vezane uz korištenje sredstava iz fondova Europske unije te poslove iz područja komunalnog sustava i prostornog uređenja, i to:

* poslove pripreme, proučavanja i vrednovanja prijedloga programa i projekata u području gospodarstva, poljoprivrede i turizma te projekata koji se kandidiraju za korištenje sredstava izvanproračunskih izvora financiranja,
* poslove pripreme i izvođenja aktivnosti promidžbe razvojnih potencijala i razvojnih projekata Grada usmjerenih privlačenju i poticanju ulaganja u te projekte, te uspostavljanja kontakata s institucijama i osobama zainteresiranim za ulaganja,
* davanje pomoći i podrške pri izgradnji poslovnih zona, inkubatora i ostalih poslovnih potpornih institucija,
* sudjelovanje u ostvarivanju uvjeta za korištenje nekretnina u vlasništvu Grada u funkciji razvojnih programa,
* organiziranje provedbe programa kreditnih linija za poticanje poduzetništva,
* obavlja poslove iz područja razvoja gospodarstva i poduzetništva kroz izradu prijedloga strateških dokumenata,
* sudjeluje u organizaciji gospodarskih i turističkih manifestacija,
* poticanje i promocija gospodarskih i turističkih potencijala,
* predlaganje i provođenje aktivnosti za razvoj turističke djelatnosti te koordiniranje aktivnosti svih dionika iz područja turizma na razini Grada kroz suradnju s Turističkom zajednicom Grada Novske,
* rješavanje u upravnim stvarima u prvom stupnju sukladno posebnim propisima,
* provođenje aktivnosti i poslovne suradnje s gradovima partnerima Grada i s ostalim međunarodnim subjektima,
* vođenje baze podataka o projektima na području Grada,
* predlaganje, suradnja i koordiniranje pripreme i provedbe projekata sufinanciranih iz fondova te državnih tijela,
* izradu prijedloga općih i pojedinačnih akata te stručnih prijedloga za provedbu razvojnih mjera gospodarske i poljoprivredne politike na razini Grada,
* predlaganje i provođenje mjera institucijske potpore u poljoprivrednoj proizvodnji, poticanje interesnog povezivanja poljoprivrednika te pružanje stručne pomoći proizvođačima, pogotovo obiteljskim poljoprivrednim gospodarstvima,
* suradnju s državnim i drugim tijelima te pravnim osobama nadležnim za poslove iz nadležnosti Upravnog odjela,
* izrađuje prijedloge i provodi programe gradnje i održavanja objekata i uređaja komunalne infrastrukture, te rješava o drugim pravima i obvezama građana iz područja komunalnog gospodarstva u skladu s nadležnostima odjela,
* planiranje ravnomjernog razvoja i izgradnje građevina, pripadajućih objekata i uređenja komunalne infrastrukture u naseljima,
* izradu općih i pojedinačnih akata o komunalnom redu, vođenje upravnog postupka i rješavanje u prvom stupnju o komunalnom redu, te izvršavanje donesenih rješenja,
* vođenje upravnog postupka i rješavanje u prvom stupnju o obvezi plaćanja komunalnog doprinosa, komunalne naknade i druge naknade, kao i vođenje ovršnih postupaka, u skladu sa zakonom o komunalnom gospodarstvu,
* izdaje odobrenja za korištenje javnih površina,
* koordinacije komunalnih trgovačkih društava u vlasništvu grada,
* zaprimanje prijava građana i službenih osoba o oštećenjima i kvarovima komunalne infrastrukture,
* izrada prijedloga i provođenje drugih akata iz područja komunalnog gospodarstva,
* utvrđivanje i provođenje mjera za ostvarivanje i provedbu dokumenata prostornog uređenja,
* održavanje i razvoj geografsko-informacijskog sustava Grada,
* izrada izvješća o stanju u prostoru i praćenje njegove provedbe,
* donosi rješenja o naknadi za zadržavanje nezakonito izgrađenih zgrada,
* poslovi vezani uz postupak i izradu dokumenata prostornog uređenja, te javnu raspravu,
* daje mišljenja, suglasnosti ili posebne uvjete u postupcima izdavanja dozvola koje nadležna tijela i druge fizičke osobe zatraže od Grada,
* provođenje i drugih zakona, odluka i drugih propisa iz područja prostornog uređenja,
* planiranje razvoja, izgradnju, rekonstrukciju i održavanje objekata u vlasništvu Grada,
* poslove na investicijama i investicijskom održavanju: definiranje projektnih zadataka, izrada prijedloga troškovnika, praćenje izrade projektne dokumentacije, rješavanje imovinsko-pravnih odnosa, ishođenje akata temeljem kojih se može graditi, pripreme oko raspisivanja i provođenja natječaja,
* nadzor gradskih kapitalnih i drugih projekata,
* izrada troškovnika za manje složene sanacije i rekonstrukcije objekata komunalne infrastrukture i ostalih objekata u vlasništvu grada te stambenih zgrada u suvlasništvu,
* suradnja s izvođačima radova i sudjelovanje u tehničkim pregledima te pripremanje, organiziranje i praćenje provedbe mjera zaštite i unapređenja prirodnog okoliša,
* koordinacija u izradi i donošenju planova i procjena zaštite i spašavanja građana i imovine na području Grada,
* sve druge poslove vezane uz obveze Grada u zaštiti i spašavanju koje proizlaze iz zakona i drugih podzakonskih akata,
* predlaganje programa zaštite okoliša u slučajevima onečišćenja okoliša lokalnih razmjera,
* koordinira izradom Plan gospodarenja otpadom i njegovih izmjena, te praćenjem provedbe ovog Plana,
* predlaže i provodi odluke i druge akata iz područja gospodarenja otpadom i zaštite okoliša,
* obrada prijava šteta od elementarnih nepogoda,
* izradu prijedloga akata i vođenje postupka za dodjelu koncesija, upis u registar, praćenje izvršavanja koncesijskih ugovora i izrada propisanih izvješća,
* izrada prijedloga općeg akta o upravljanju nekretninama u vlasništvu Grada,
* izradu prijedloga općih i pojedinačnih akata o zakupu i prodaji poslovnog prostora u vlasništvu Grada Novske, te provođenje natječajnih postupaka za prodaju i zakup, vođenje evidencije o poslovnim prostorima u zakupu i korištenju,
* postupci gospodarenja nekretninama u vlasništvu Grada: prodaja ili kupnja, zamjena, zakup, dioba suvlasništva, osnivanje služnosti, prava građenja, založnog prava i dr.,
* izrada prijedloga općih akata o dodjeli stanova u najam, provođenje natječajnog postupka, izrada prijedloga ugovora o najmu, vođenje evidencije o stanovima i praćenje izvršenja sklopljenih ugovora,
* suradnja s upraviteljima stambenih zgrada,
* izrada prijedloga općeg akta i provedba natječajnih postupaka za korištenje javnih površina,
* donošenje rješenja o korištenju javnih površina u prvom stupnju i izvršenje istih,
* provedba postupaka bagatelne nabave za nabavu roba, usluga i radova iz područja upravnog odjela i
* druge poslove koji mu se stave u nadležnost sukladno zakonu i općim aktima Grada.

S ciljem ostvarenja programa upravnog odjela, Proračunom Grada Novske za 2019. godinu planirana su sredstva u iznosu od 60.137.410,00 kn, od čega je 16.184.905,00 kn općih prihoda, 6.801.000,00 kn prihoda za posebne namjene, 8.000.000,00 kn viška iz prethodne godine, 1.903.628,00 kn po osnovi kreditnog zaduživanja, 250.000,00 kn od prodaje imovine i 26.997.877,00 kn pomoći iz vanjskih izvora financiranja (pomoći i donacije).

Projekcija za 2020. godinu planirana je u iznosu 56.590.350,00 kn, dok je projekcija za 2021. godinu 55.830.350,00 kn.

**Tablica broj 2: Prikaz programa Upravnog odjela za gospodarstvo, poljoprivredu, komunalni sustav i prostorno uređenje za 2019. godinu**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2019.** | **Naziv programa** | **Iznos**  |
| 1. | 1001 | Javna uprava i administracija | 3.411.190,00 |
| 2. | 1002 | Upravljanje imovinom | 3.852.600,00 |
| 3. | 1003 | Projektiranje i građenje objekata u vlasništvu Grada | 17.257.011,00 |
| 4. | 1004 | Održavanje objekata i uređaja komunalne infrastrukture | 5.050.000,00 |
| 5. | 1005 | Projektiranje i građenje objekata i uređaja komunalne infrastrukture | 20.500.000,00 |
| 6. | 1006 | Zaštita okoliša | 1.948.909,00 |
| 7. | 1007 | Zdravstvo | 371.700,00 |
| 8. | 1008 | Organiziranje i provođenje zaštite i spašavanja | 1.511.000,00 |
| 9. | 1009 | Prostorno uređenje i unapređenje stanovanja | 415.000,00 |
| 10. | 1010 | Gospodarstvo | 4.440.000,00 |
| 11. | 1019 | Poticanje razvoja turizma | 1.380.000,00 |
|  | **11 programa** | **Ukupno** | **60.137.410,00** |

U obrazloženju pojedinih programa dan je prikaz pravnog temelja na kojem je program zasnovan, cilj programa, te su pobrojane aktivnosti, tekući i kapitalni projekti koje program sadrži.

**3.1. Program 1001 JAVNA UPRAVA I ADMINISTRACIJA – 3.411.190,00 kn**

**Pravni temelj:**

Zakon o lokalnoj i područnoj (regionalnoj) samoupravi, Zakon o službenicima i namještenicima u lokalnoj i područnoj (regionalnoj) samoupravi, kao i svi drugi zakoni i podzakonski akti koji uređuju djelatnosti koje je dužan provoditi ili o kojima je dužan skrbiti Upravni odjel za gospodarstvo, poljoprivredu, komunalni sustav i prostorno uređenje.

**Cilj programa:**

Osigurati uvjete za redovno funkcioniranje upravnog odjela na provođenju i realizaciji planiranih aktivnosti i tekućih projekata. Osigurati sredstva za nabavu potrebne opreme i literature nužne za rad upravnog odjela, te održavanje spomenute opreme (hardware i software), stručno usavršavanje zaposlenika, plaćanje članarina, objave natječaja, intelektualne usluge i sl.

Program obuhvaća sljedeće aktivnosti i projekte:

**3.1.1. Aktivnost 1001 A100001 Rashodi za zaposlene - 2.726.359,00 kn**

Kroz ovu aktivnost planiraju se sredstva za redovan i prekovremeni rad, jubilarne nagrade, bonuse za uspješan rad i doprinose na plaću petnaest službenika Upravnog odjela za gospodarstvo, poljoprivredu, komunalni sustav i prostorno uređenje.

**3.1.2. Aktivnost 1001 A100002 Materijalno – financijski rashodi – 606.631,00 kn**

Rashodi planirani kroz ovu aktivnost odnose se na troškove redovnog poslovanja – stručno usavršavanje zaposlenika, službena putovanja, nabavu stručne literature i časopisa, sitni inventar, ugovore o djelu, intelektualne usluge, objave natječaja, održavanje servera, mreže i računala, održavanje programske podrške, članarina LAG-u, plaćanje priključka članovima HVIDRA-e i ostali nespomenuti troškovi.

**3.1.3. Tekući projekt 1001 T100003 Nabava opreme - 78.200,00 kn**

Kroz ovaj tekući projekt planirana je nabava informatičke opreme, zamjena dotrajalih računala i prateće opreme. Pored navedenog, predviđena je zamjena dotrajalog uredskog namještaja, te kupnja uređaja, strojeva i opreme za ostale namjene.

**3.2. Program 1002 UPRAVLJANJE IMOVINOM – 3.852.600,00 kn**

**Pravni temelj:**

Zakon o vlasništvu i drugim stvarnim pravima, drugi podzakonski propisi koji proizlaze iz ovog zakona, te Odluke predstavničkog tijela Grada Novske.

**Cilj programa:**

Upravljanje i briga o imovini Grada Novske koju čine zgrade, stanovi, poslovni prostori, zemljišta, sportski objekti, obrazovne ustanove, kulturni objekti i spomenici kulture, javne površine, groblja i mrtvačnice, komunalna infrastruktura, trgovačka društva i ustanove s ciljem da se, poput dobrog gospodara, zadrži sadašnja vrijednost nekretnina u vlasništvu Grada te ako je moguće i poveća, uz postupno smanjenje troškova vezanih uz njihovo održavanje (npr. primjena obnovljivih izvora energije), te provode mjere kojima se povećava sigurnost korisnika.

Program obuhvaća sljedeće aktivnosti, tekuće i kapitalne projekte:

**3.2.1. Aktivnost 1002 A100001 Režijski troškovi objekata – 603.300,00 kn**

Rashodi planirani kroz ovu aktivnost odnose se na režijske troškove (energenti) u iznosu od 476.000,00 kn i komunalne usluge (opskrba vodom, odvoz smeća) u iznosu od 127.300,00 kn.

**3.2.2. Kapitalni projekt 1002 K100001 Otkup zemljišta – 665.000,00 kn**

Ovaj kapitalni projekt odnosi se na otkup zemljišta za izgradnju ceste s parkiralištima koja spaja gradsku tržnicu s dvorištem na Trgu dr. Franje Tuđmana iza kućnih brojeva 6, 7, 8 i 9 i zemljišta na kojem se nalazi pješačka staza koja se pruža od Zagrebačke ulice u smjeru juga, do gradske tržnice.

**3.2.3. Kapitalni projekt 1002 K100002 Nabava opreme – 393.300,00 kn**

Ovaj kapitalni projekt odnosi se trošak registracije vatrogasne cisterne i nabavu uređaja i strojeva (telefoni, grijalice, mikrofoni zvučnici i sl.). Kroz ovaj projekt planira se i nabava električnog automobila (240.000,00 kn iz vlastitih sredstava i 80.000,00 kn iz pomoći).

**3.2.4. Tekući projekt 1002 T100003 Legalizacija objekata u vlasništvu grada – 100.000,00 kn**

Ovim tekućim projektom predviđena su sredstva za troškove vezane uz legalizaciju objekata u vlasništvu Grada Novske. Grad Novska trenutno ima 43 otvorena zahtjeva za legalizaciju.

**3.2.5. Tekući projekt 1002 T100005 Održavanje zgrade Gradske vijećnice – 35.000,00 kn**

Ovim tekućim projektom predviđena su sredstva za troškove redovitog održavanja gradske vijećnice i troškove održavanja i redovitog ispitivanja dizala.

**3.2.6. Tekući projekt 1002 T100006 Održavanje stanova u vlasništvu Grada - 180.000,00 kn**

Ovaj projekt odnosi se na troškove redovitog i izvanrednog održavanja stanova u vlasništvu Grada te atomskog skloništa ispod stambenog objekta na Trgu Đure Szabe 7 u Novskoj, te troškove zajedničke pričuve za stanove u vlasništvu Grada. Iz ovih sredstava se planira i detaljna obnova stana na Trgu dr. Franje Tuđmana 7, koji je u vlasništvu Grada Novske.

**3.2.7. Tekući projekt 1002 T100007 Održavanje športskih objekata – 120.000,00 kn**

Ovim projektom planiraju se sredstva za materijal potreban za održavanje kuglane, sredstva za održavanje ostalih sportskih objekata (sportska dvorana, svlačionice, nogometna igrališta i sl.).

**3.2.8. Tekući projekt 1002 T100008 Održavanje domova i ostalih objekata u vlasništvu Grada – 1.756.000,00 kn**

Ovim projektom planiraju se sredstva potrebna za redovito održavanje društvenih domova, zakup zemljišta na kojem je postavljen reklamni pano kod izlaska s autoceste, sanacija krova na gradskoj knjižnici, sanancija krova na društvenom domu u Sigetcu, popravak krova na sportskoj dvorani i uređenje prostora u poslovnom objektu u Potočnoj 25 (bivši Motoremont) za potrebe Razvojne agencije Grada Novske.

**3.3. Program 1003 PROJEKTIRANJE I GRAĐENJE OBJEKATA U VLASNIŠTVU GRADA – 17.257.011,00 kn**

**Pravni temelj:**

Zakon o lokalnoj i područnoj (regionalnoj) samoupravi u dijelu koji govori o uređenju naselja i stanovanja (članak 19.).

**Cilj programa:**

Izgradnja novih objekata u vlasništvu Grada Novske, koji se grade u cijelosti tijekom proračunske godine ili u fazama kroz više proračunskih godina, ovisno o vrijednosti projekata. Pored izgradnje, ovaj program planira troškove izrade projektne dokumentacije nužne za izgradnju ili rekonstrukciju spomenutih objekata.

Program obuhvaća sljedeće kapitalne projekte:

**3.3.1. Kapitalni projekt 1003 K100004 Uređenje dječjih igrališta – 100.000,00 kn**

 Ovim kapitalnim projektom održavaju se postojeća dječja igrališta i planira izgradnja novog u naselju Nova Subocka.

**3.3.2. Kapitalni projekt 1003 K100005 Izrada projektne dokumentacije – 1.485.000,00 kn**

Ovim kapitalnim projektom osiguravaju se sredstva nužna za izradu projektne dokumentacije za izgradnju Sportsko-rekreacijsko edukacijskog centra (današnji Libertas), projekt uređenja zgrade DVD-a Novska, projekti energetske obnove za sedam društvenih domova, te ostala projektiranja prema ukazanoj potrebi.

**3.3.3. Kapitalni projekt 1003 K100006 Izgradnja dječjeg vrtića – 3.000.000,00 kn**

Ovim projektom se osiguravaju sredstva za dovršetak izgradnje novog dječjeg vrtića u gradskom kvartu Uklade u Novskoj. Izgradnja objekta se financira iz općih prihoda i primitaka i kapitalnih potpora iz Ministarstva regionalnog razvoja i fondova Europske unije, Ministarstva za demografiju, obitelj, mlade i socijalnu politiku te Državnog ureda za obnovu i stambeno zbrinjavanje. Završetak izgradnje se planira početkom ožujka 2019. godine.

**3.3.4. Kapitalni projekt 1003 K100008 Dom za starije osobe – 200.000,00 kn**

Ovim projektom se planiraju sredstva za projektiranje Doma za starije osobe, koji se planira izgraditi u zgradi u kojoj trenutno poslovanje obavlja tvrtka Vodovod Novska d.o.o. Sredstva se planiraju iz vlastitih prihoda proračuna u iznosu od 100.000,00 kn te iz kapitalnih potpora iz državnog proračuna u iznosu od 100.000,00 kn (projekt prijavljen za financiranje na Ministarstvo regionalnog razvoja i fondova Europske unije).

**3.3.5. Kapitalni projekt 1003 K100013 Energetska obnova Hrvatskog doma u Novoj Subockoj, KK.04.02.1.04 – 603.700,00 kn**

Ovim projektom se planiraju sredstva za završetak energetske obnove društvenog doma u Novoj Subockoj. Obnova doma je trenutno u tijeku, a završetak obnove se očekuje do kraja veljače 2019. godine. Projekt se financira EU sredstvima preko Fonda za zaštitu okoliša i energetsku učinkovitost i vlastitim prihodima grada.

**3.3.6. Kapitalni projekt 1003 K100014 Energetska obnova zgrade gradske vijećnice – 4.190.311,00 kn**

Ovim projektom se planiraju sredstva za energetsku obnovu gradske vijećnice u Novskoj. Projekt je kandidiran na javni poziv Fonda za zaštitu okoliša i energetsku učinkovitost, te je prošao provjeru dokumentacije i dobivena je odluka o financiranju. Sljedeći korak je sklapanje ugovora(priprema ga FZOEU) i sama obnova. Obnovom se planira izrada toplinske ovojnice (termofasade), izmjena kompletne stolarije i gradnja kotlovnice za centralno grijanje.

**3.3.7. Kapitalni projekt 1003 K100015 Energetska obnova Hrvatskog doma u Staroj Subockoj – 808.000,00 kn**

Ovim projektom se planiraju sredstva za energetsku obnovu društvenog doma u Staroj Subockoj. Projektna dokumentacija za energetsku obnovu je izrađena, te se očekuje javni poziv za energetsku obnovu javnih zgrada na koji će se prijaviti ovaj projekt. Projekt se planira financirati EU sredstvima preko Fonda za zaštitu okoliša i energetsku učinkovitost i vlastitim prihodima grada.

**3.3.8. Kapitalni projekt 1003 K100016 Projekt rekonstrukcije društvenog doma u Rajiću – 6.670.000,00 kn**

Ovim projektom se planiraju sredstva za rekonstrukciju društvenog doma u Rajiću, te njegova detaljna obnova i prenamjena u polivalentnu dvoranu (više različitih aktivnosti, od sportskih, društvenih okupljanja do dnevnog boravka za djecu i sl.), te obnova okoliša i parkirališta uz dvoranu. Projekt je prijavljen na javni poziv Agencije za plaćanje u poljoprivredi, te se očekuje financiranje u 100-tnom% iznosu.

**3.3.9. Kapitalni projekt 1003 K100017 Projekt stambeno-poslovnih zgrada u Ulici blaženog Alojzija Stepinca – 200.000,00 kn**

Ovim projektom se planiraju rashodi za izradu glavnog projekta za kompleks od tri stambeno-poslovne zgrade u Ulici blaženog Alojzija Stepinca u blizini križanja s Ulicom kralja Zvonimira. Samu izgradnju se planira izvesti tako da se dvije zgrade financiraju iz vanjskih izvora (Ministarstvo hrvatskih branitelja i Državni ured za stambeno zbrinjavanje), a jedna iz vlastitih sredstava ili kroz program Integrirane regeneracije malih gradova.

**3.4. Program 1004 ODRŽAVANJE OBJEKATA I UREĐAJA KOMUNALNE INFRASTRUKTURE –**

 **5.050.000,00kn**

**Pravni temelj:**

Održavanje objekata i uređaja komunalne infrastrukture temelji se na Zakonu o komunalnom gospodarstvu, a sredstva se raspoređuju temeljem Programa održavanja objekata i uređaja komunalne infrastrukture.

**Cilj programa:**

Ovim programom se planiraju sredstva za redovito održavanje javnih površina, održavanje nerazvrstanih cesta, održavanje javne rasvjete, zimsku službu i trošak električne energije za javnu rasvjetu.

Program obuhvaća sljedeće aktivnosti:

**3.4.1. Aktivnost 1004 A100001 Održavanje javnih površina – 2.200.000,00 kn**

Kroz ovu aktivnost se osiguravaju financijska sredstava za održavanje javnih površina. Održavanje javnih površina obuhvaća radove košnje trave, sjetvu trave, sjetvu i zalijevanje cvijeća, sakupljanje otpadaka, pražnjenje koševa, čišćenje prometnih i pješačkih površina, montaža i demontaža bine i dr.

**3.4.2. Aktivnost 1004 A100002 Održavanje nerazvrstanih cesta – 1.500.000,00 kn**

Ova aktivnost obuhvaća održavanje nerazvrstanih cesta koje sukladno Zakonu o cestama pripadaju jedinicama lokalne samouprave. Tako se na području Grada iz ove aktivnosti održava 61 ulica ukupne dužine od 37,5 kilometara i 51 nerazvrstana cesta u prigradskim naseljima ukupne dužine 33,7 kilometara. Održavanje nerazvrstanih cesta obuhvaća radove izrade kamene podloge, saniranje rupa i neravnina na makadamskim cestama, krpanje udarnih rupa, ugradnja i valjanje asfaltne mase, ugradnja rubnjaka, čišćenje odvodnih jaraka, izrada propusta ispod ceste, razni betonski radovi, postava prometnih znakova, postava slivničkih rešetki, popravak pješačkih staza i dr. Kroz ovu aktivnost se planira i sanacija poljskih puteva prema potrebi.

**3.4.3. Aktivnost 1004 A100003 Održavanje javne rasvjete – 300.000,00 kn**

Ova aktivnost se odnosi na redovno održavanje postojeće javne rasvjete, te podrazumijeva radove kao što su izmjena pregorenih žarulja, popravak ili zamjena svjetlećih tijela (lampi) koje nisu u funkciji, ispravljanje kvarova u sustavu rasvjete i sl.

**3.4.4. Aktivnost 1004 A100004 Zimska služba – 450.000,00 kn**

Ovom aktivnošću se osiguravaju financijska sredstva za rashode čišćenja snijega s nerazvrstanih cesta i pješačkih površina Grada Novske, raljenjem i/ili posipanjem soli, pomoću strojeva ili ručno. Troškovi ove aktivnosti povezani su s vremenskim uvjetima te se događa da planirani iznos mora biti tijekom godine smanjen ili povećan.

**3.4.5. Aktivnost 1004 A100005 Potrošnja električne energije za javnu rasvjetu – 600.000,00 kn**

Ovom aktivnošću planiraju se sredstva potrebna za troškove električne energije javne rasvjete. Ovaj trošak se planira temeljem stvarnih troškova iz prethodnih godina.

**3.5. Program 1005 PROJEKTIRANJE I GRAĐENJE OBJEKATA I UREĐAJA KOMUNALNE INFRASTRUKTURE – 20.500.000,00 kn**

**Pravni temelj:**

Zakon o komunalnom gospodarstvu, Zakon o grobljima i Zakon o cestama.

**Cilj programa:**

Program obuhvaća rješavanje imovinsko-pravnih odnosa na zemljištu, izradu projektne dokumentacije, te građenje komunalne infrastrukture. Realizacijom programa postiže se proširenje komunalne infrastrukture (prometnice, vodovod, kanalizacija, industrijski kolosijek, groblja i dr.) uz zadržavanje, odnosno unapređenje postojeće komunalne infrastrukture na području Grada Novske.

Program obuhvaća sljedeće kapitalne projekte:

**3.5.1. Kapitalni projekt 1005 K100006 Projektiranja komunalne infrastrukture – 300.000,00 kn**

Ovim kapitalnim projektom osiguravaju se rashodi za projektiranja vezana uz prometnice, a koja nisu izdvojena u zasebne kapitalne projekte, te čiji trošak u ovom trenutku nije izvjestan, te projektna dokumentacija za izgradnju spojne ceste Zagrebačka-Mihanovićeva, koja bi prolazila pored Doma zdravlja i pravoslavnog groblja.

**3.5.2. Kapitalni projekt 1005 K100008 Proširenje vodovodne mreže – 105.000,00 kn**

Ovim kapitalnim projektom osiguravaju se sredstva za izradu projektne dokumentacije za izgradnju vodovodne mreže u Lovačkoj ulici u Rajiću, te za prateće geodetske radove.

**3.5.3. Kapitalni projekt 1005 K100009 Uređenje autobusnih stajališta – 160.000,00 kn**

Ovim kapitalnim projektom osiguravaju se sredstva za kupnju još dvije kućice za autobusna stajališta (tri su kupljene u 2018. godini) te izgradnja temelja za postavljanje svih pet kućica.

**3.5.4. Kapitalni projekt 1005 K1000012 Održavanje groblja – 270.000,00 kn**

Ovaj kapitalni projekt obuhvaća prijevoz pokojnika, održavanje mrtvačnica i uređenje groblja.

Stupanjem na snagu Zakona o pogrebničkoj djelatnosti („Narodne novine“, broj 36/15) prijevoz pokojnika je brisan iz komunalnih djelatnosti. Člancima 8. i 9. istog Zakona poslovi preuzimanja i prijevoza umrle osobe ili posmrtnih ostataka za koje nije moguće utvrditi uzrok smrti bez obdukcije do nadležne patologije ili sudske medicine, u nadležnosti su jedinica lokalne samouprave, te su za tu namjenu osigurana sredstva kroz stavku prijevoz pokojnika. Održavanje mrtvačnica podrazumijeva tekuće održavanje u smislu sitnih popravaka i sl., dok održavanje groblja podrazumijeva košnju trave na grobljima, sadnju ukrasnog zelenila, izgradnju staza i sl.

**3.5.5. Kapitalni projekt 1005 K100013 Proširenje javne rasvjete – 100.000,00 kn**

Ovim kapitalnim projektom osiguravaju se sredstva za kupnju led rasvjete kojom se planiraju zamjenjivati postojeća rasvjetna tjela (živina i natrijeva).

**3.5.6. Kapitalni projekt 1005 K100014 Mrtvačnica u Voćarici – 720.000,00 kn**

Budući da se mrtvačnicu u Voćarici planira izgraditi iz vlastitih sredstava (višak prihoda), te će se gradnja odvijati u fazama, ovim projektom se osigurava 20.000,00 kn za novelaciju projektne dokumentacije, dok je ostatak od 700.000,00 kn predviđen za izgradnju zgrade mrtvačnice čiji se početak radova očekuje početkom veljače 2019. godine.

**3.5.7. Kapitalni projekt 1005 K1000015 Poduzetnička zona Novska – 4.700.000,00 kn**

Ovim projektom planira se izgradnja industrijskog kolosijeka u dužini cca 900 m u Poduzetničkoj zoni Novska. Ovaj projekt je prijavljen na natječaj *Razvoj infrastrukture poduzetničkih zona* Ministarstva gospodarstva, poduzetništva i obrta. Osim kolosijeka, planira se i izgradnja sustava kanalizacije kojom bi se poduzetnička zona spojila na gradski sustav kanalizacije.

**3.5.8. Kapitalni projekt 1005 K1000016 Izgradnja kanalizacije – 250.000,00 kn**

Ovim projektom se iz prihoda za posebne namjene planira financirati rješavanje imovinsko- pravnih odnosa u iznosu od 50.000,00 kn, te izrada projektne dokumentacije u iznosu 200.000,00 kn, a vezano uz izgradnju kanalizacije u naseljima Rajić i Borovac.

**3.5.9. Kapitalni projekt 1005 K100018 Rekonstrukcija Ulice Torine u Novoj Subockoj – 200.000,00 kn**

Ovim kapitalnim projektom planira se Ulicu Torine presvući asfaltnim zastorom kroz pojačano održavanje ulice.

**3.5.10. Kapitalni projekt 1005 K1000021 Uređenje parkirališta na Trgu dr. Franje Tuđmana – 100.000,00 kn**

Ovim projektom se iz prihoda za posebne namjene osiguravaju sredstva u proračunu za izradu projektne dokumentacije nužne kod izgradnje parkirališta i spojne ceste prema gradskoj tržnici. Radi se o prostoru iza zgrade Borova i knjižare gdje se sada nalaze garaže. Ovaj prostor se namjerava urediti na način da se isprojektiraju parkirna mjesta, te se izgradi spojna cesta na slijepu cestu između sadašnjeg Konzuma i gradske tržnice.

**3.5.11. Kapitalni projekt 1005 K1000025 Mrtvačnica Brestača – 5.360.000,00 kn**

Kapitalnim projektom planiraju se sredstva za izgradnju mrtvačnice u Brestači. Projekt je prijavljen na Javni poziv Agencije za plaćanja u poljoprivredi i očekuje se 100-tno% financiranje. Projektna dokumentacija je izrađena u 2018. godini i ishođena građevinska dozvola.

**3.5.12. Kapitalni projekt 1005 K100026 Aglomeracija – 765.000,00 kn**

Ovim projektom se iz prihoda za posebne namjene osiguravaju sredstva za sufinanciranje rješavanja imovinsko-pravnih odnosa, novelaciju natječajne dokumentacije i sufinanciranje izgradnje aglomeracije Novska. Nositelj projekta je tvrtka Vodovod Novska d.o.o.

**3.5.13. Kapitalni projekt 1005 1000035 Kanalizacija Brestača – Nova Subocka – 550.000,00 kn**

Ovim projektom planira se završetak izgradnje sustava otpadnih voda u naseljima Brestača i Nova Subocka. Projekt se financira iz sredstava Hrvatskih voda i sredstava Grada Novske u omjeru 80 % : 20 %. Budući da u trenutku donošenja proračuna nemamo informaciju s kojim iznosom Hrvatske vode planiraju sudjelovati u ovom projektu u 2019. godini, u proračunu Grada Novske se iz prihoda za posebne namjene za ovu namjenu osigurava iznos u visini 550.000,00 kn. Ako se tijekom godine pokaže potreba za osiguranjem većeg iznosa, on će biti osiguran rebalansom proračuna.

**3.5.14. Kapitalni projekt 1005 K1000037 Rekonstrukcija Ribičke ulice u Bročicama – 1.620.000,00 kn**

Ovim projektom se planira rekonstrukcija neasfaltiranog dijela Ribičke ulice u naselju Bročice. Radi se o dijelu ulice koji se pruža od pogona trgovačkog društva koji obavlja gospodarsku djelatnost na tom području kroz šumu do državne ceste D47, u dužini od cca 550 metara. Financiranje se planira iz donacije trgovačkog društva izvan javnog sektora u iznosu od 200.000,00 kn, donacije Hrvatskih voda u iznosu 400.000,00 kn, iz sredstava pomoći iz drugih proračuna u iznosu od 300.000,00 kn i iz prihoda za posebne namjene u iznosu 720.000,00 kn. Predmetna prometnica će biti asfaltirana i na taj način će biti znatno rasterećena Ulica svetog Mihovila u Bročicama od teretnog prometa.

**3.5.15. Kapitalni projekt 1005 K1000038 Kružni tok na križanju Osječke, Zagrebačke i Ulice kralja Tomislava u Novskoj – 2.800.000,00 kn**

Ovim projektom se planiraju sredstva za izgradnju kružnog toka na križanju Osječke, Zagrebačke i Ulice kralja Tomislava u Novskoj. Projekt se planira sufinancirati sredstvima Hrvatskih cesta, ŽUC-a SMŽ i vlastitim sredstvima iz prihoda za posebne namjene.

**3.5.16. Kapitalni projekt 1005 K1000039 Rekonstrukcija županijske ceste Stara Subocka-Plesmo – 2.500.000,00 kn**

Ovim projektom se planira rekonstrukcija županijske ceste kroz dvije godine uz sufinanciranje od strane Županijske uprave za ceste SMŽ-a i Grada Novske u omjeru 50:50. Nositelj projekta će biti Županijska uprava za ceste SMŽ-a, te će se prve godine obnoviti dio ceste kroz naselje Plesmo, a druge ostatak do naselja Stara Subocka.

**3.6. Program 1006 ZAŠTITA OKOLIŠA – 1.948.909,00 kn**

**Pravni temelj:**

Ovaj program se temelji na Zakonu o zaštiti okoliša, Zakonu o zaštiti prirode, Zakonu o održivom gospodarenju otpadom i drugim podzakonskim propisima koji uređuju područje zaštite okoliša.

**Cilj programa:**

Program obuhvaća aktivnosti i kapitalne projekte vezane uz sprečavanje ili smanjenje štetnog djelovanja otpada na ljudsko zdravlje i okoliš u cilju zaštite čovjekova zdravlja i okoliša.

Program obuhvaća sljedeće aktivnosti i kapitalne projekte:

**3.6.1. Kapitalni projekt 1006 K100001 Sanacija deponije Kurjakana – 1.000.000,00 kn**

Ovim kapitalnim projektom planira se provedba četvrte etape sanacije deponije komunalnog otpada „Kurjakana“. Provedbom četvrte etape izgradila bi se, pored dvije već završene kazete za odlaganje komunalnog otpada i treća, čime bi se znatno produžilo razdoblje u kojem bi mogli odlagati otpad na odlagalište „Kurjakana“ (cca 5-6 god.), te bi se time premostio period do izgradnje regionalnog odlagališta otpada.

Za financiranje četvrte faze planiraju se zatražiti sredstva Fonda za zaštitu okoliša i energetsku učinkovitost u iznosu od 1.000.000,00 kn. Fond će sredinom 2019. godine napraviti procjenu o potrebi izgradnje treće kazete, te će o o toj procjeni ovisiti i sama izgradnja.

**3.6.2. Kapitalni projekt 1006 K100002 Nabava komunalne opreme – 460.000,00 kn**

Ovim kapitalnim projektom planira se nabava spremnika za odvojeno prikupljanje otpada (kanti i kompostera), te kontejnera za prikupljanje otpada koji bi se postavili u Radničkoj ulici i na Trgu Đure Szabe.

**3.6.3. #Bitno je (na)učiti gospodariti otpadom, KK.06.3.1.07.0090 – 488.909,00 kn**

Ovim kapitalnim projektom planira se provedba edukativnih aktivnosti vezanih uz gospodarenje otpadom kroz radijske i TV emisije, tiskane promo materijale, radionice i sl. Projekt se sufinancira sredstvima Fonda za zaštitu okoliša i energetsku učinkovitost.

**3.7. Program 1007 ZDRAVSTVO – 371.700,00 kn**

**Pravni temelj:**

Zakon o zaštiti pučanstva od zaraznih bolesti i Zakon o veterinarstvu, u dijelu koji obvezuje jedinice lokalne samouprave u provedbi mjera deratizacije, dezinsekcije i usluga higijeničarske službe.

**Cilj programa:**

Provođenje aktivnosti vezanih uz zaštitu pučanstva od zaraznih bolesti putem redovitih godišnjih mjera deratizacije javnih površina, domaćinstava i deponija, kao i redovitog lavricidnog i adultativnog tretiranja komaraca u kritičnom periodu godine, tijekom mjeseca lipnja i srpnja.

Program obuhvaća sljedeće tekuće projekte:

**3.7.1. Tekući projekt 1007 T100001 Sanitarna zaštita – 346.700,00 kn**

U 2019. godini planira se provođenje proljetne i jesenske *deratizacije* na području Grada i prigradskih naselja, a obuhvatit će stambene objekte, dvorišta i gospodarske zgrade, stambene jedinice i zajedničke dijelove u stambenim zgradama, poslovne objekte, javno-prometne i zelene površine i divlja odlagališta otpada, napuštene stambene objekte i glavne kanalizacijske kolektore. Planirana vrijednost za provedbu deratizacije u Prijedlogu Proračuna iznosi 90.000,00 kn.

U 2019. godini planira se provođenje *dezinsekcije* na području grada Novske i u prigradskim naseljima s ukupno tri tretmana na ukupno 300 ha vodenih i drugih površina na kojima se razmnožavaju komarci, svaki u razmaku od 15 do 25 dana, ovisno o vremenskim pogodnostima. Planirana vrijednost ove aktivnosti u Prijedlogu Proračuna iznosi 86.700,00 kn. Još se planira 20.000,00 kn za provedbu nadzora nad deratizacijom i larvicidnom i adulticidnom akcijom.

U 2019. godini osiguravaju se sredstva u iznosu od 150.000,00 kn za provođenje akcije *higijeničarske službe* u hvatanju pasa s javnih površina koji se kreću bez nadzora, kao i mačaka i ostalih lešina.

**3.7.2. Tekući projekt 1007 T100002 Veterinarske usluge – 25.000,00 kn**

Ovim programom se subvencionira ispitivanje na trihinelu, te se na taj način potiču mjere vezane uz sprečavanje zaraze ljudi trihinelom na području Grada Novske.

**3.8. Program 1008 ORGANIZIRANJE I PROVOĐENJE ZAŠTITE I SPAŠAVANJA – 1.511.000,00 kn**

**Pravni temelj:**

Provedba ovog programa se temelji na Zakonu o vatrogastvu, Zakonu o zaštiti od požara, Zakonu o Hrvatskoj gorskoj službi spašavanja i Zakonu o sustavu civilne zaštite te drugim podzakonskim propisima.

**Cilj programa:**

Provođenje aktivnosti u području zaštite od požara i zaštite i spašavanja u slučaju elementarne nepogode (potres, poplava i sl.), te svim drugim ugrozama po ljudski život širih razmjera. Programom se planira i unapređenje sustava zaštite.

Program obuhvaća sljedeće aktivnosti i tekuće projekte:

**3.8.1. Aktivnost 1008 A100001 Sufinanciranje rada Vatrogasne zajednice Grada Novske – 1.461.000,00 kn**

Ova aktivnost obuhvaća sufinanciranje rada Vatrogasne zajednice Grada Novske, i to:

* dnevnice za vatrogasne intervencije u iznosu od 10.000,00 kn,
* tekuće donacije u iznosu od 1.226.000,00 kn za financiranje redovne djelatnosti deset Dobrovoljnih vatrogasnih društava i Vatrogasne zajednice, te rashode za pet zaposlenih osoba u DVD-u Novska, njihove materijalno–financijske rashode i rashode za nabavu i popunu opreme, za troškove osiguranja i registracije vatrogasnih vozila te za ostale režijske troškove svih vatrogasnih društava na području Grada Novske,
* otplata anuiteta u iznosu od 190.000,00 kn za podmirenje troškova otplate anuiteta i kaska za četiri kombi vozila,
* vatrogasna natjecanja i manifestacije u iznosu od 35.000,00 kn za podmirenje troškova vatrogasnih natjecanja.

**3.8.2. Tekući projekt 1008 T100001 Oprema za civilnu zaštitu – 20.000,00 kn**

Sukladno Zakonu o sustavu civilne zaštite i drugoj zakonskoj regulativi osiguravaju se sredstva u iznosu od 20.000,00 kn za nabavu opreme za spašavanje.

**3.8.3. Tekući projekt 1008 T100002 Sufinanciranje rada HGSS Stanica Novska – 30.000,00 kn**

Ovim projektom planiraju se sredstva za redovnu djelatnost rada HGSS Stanice Novska. Sredstva se planiraju utrošiti za podmirenje troškova otplate kredita za nabavu terenskog vozila, troškove goriva, nabave opreme i druge redovne troškove.

**3.9. Program 1009 PROSTORNO UREĐENJE I UNAPREĐENJE STANOVANJA – 415.000,00 kn**

**Pravni temelj:**

Zakon o prostornom uređenju, Zakon o gradnji, Zakonu o državnoj izmjeri i katastru nekretnina i drugi podzakonski akti koji uređuju ovo područje.

**Cilj programa:**

Provedba aktivnosti kojima se stvaraju preduvjeti za kvalitetnije upravljanje i gospodarenje prostorom Grada Novske kroz implementaciju donesenih prostorno-planskih dokumenata u prijašnjem razdoblju, a sve u cilju kvalitetnijeg gospodarenja prostorom i boljeg urbanističkog razvoja i uređenja gradskog prostora.

Program obuhvaća sljedeće aktivnosti i kapitalne projekte:

**3.9.1. Aktivnost 1009 A100001 Geodetsko-katastarske usluge – 300.000,00 kn**

Ovom aktivnošću planira se iz općih prihoda i primitaka osigurati sredstva za geodetsko-katastarske usluge (izdavanje katastarskih podataka, parcelacijski elaborati i sl.) i katastarsku izmjeru i tehničku reambulaciju u ukupnom iznosu od 200.000,00 kn. Osigurava se i 100.000,00 kn za izradu geodetskih elaborata temeljem Zakona o cestama. Ovim elaboratima se usklađuje katastarska i zemljišno-knjižna evidencija na nerazvrstanim cestama i ujedno se riješava pitanje vlasništva (Grad Novska postaje vlasnik temeljem zakona što je bitno za projekt aglomeracije).

**3.9.2. Aktivnost 1009 A100002 Geografsko-informacijski sustav – 75.000,00 kn**

Ovom aktivnošću planira se iz općih prihoda i primitaka održavanje računalne baze GIS-a Grada Novske. Predviđeno je da se iz ovih sredstava dva puta godišnje ažuriraju podaci temeljem grafičke i knjižne baze Državne geodetske uprave, kao i ažuriranje drugih podataka i nadogradnju postojećih.

**3.9.3. Kapitalni projekt 1009 K100001 Prostorno-planska dokumentacija – 40.000,00 kn**

Ovim kapitalnim projektom planira se izrada ciljanih izmjena i dopuna prostorno–planske dokumentacije – PPUG-a Grada Novske. Naime, kod donošenja trećih izmjena PPUG-a Grada Novske tijekom 2018. godine i Županija je bila u postupku donošenja izmjena prostornog plana koje je tek pokrenula. Budući da u županijskom prostornom planu, koji je tad još bio na snazi, nije bila planirana brza cesta Lipik – Lipovljani, a budući da naš plan mora biti u skladu s županijskim, ni Grad nije mogao planirati ovu prometnicu. Nakon donošenja izmjena županijskog plana, stvorit će se uvjeti za izradu ciljanih izmjena PPUG-a Grada Novske.

**3.10. Program 1010 GOSPODARSTVO – 4.440.000,00 kn**

**Pravni temelj**:

Zakon o lokalnoj i područnoj (regionalnoj) samoupravi, Zakonu o potpori poljoprivredi i ruralnom razvoju, Pravilnik o državnim potporama poljoprivredi i ruralnom razvoju, Zakon o obrtu, Zakon o trgovačkim društvima, Statut Grada i drugi zakonski i podzakonski akti koji reguliraju problematiku iz nadležnosti upravnog odjela.

**Cilj programa:**

Cilj ovog programa je poticati razvoj poduzetništva i poljoprivrede, potaknuti osnivanje novih i jačanje postojećih subjekata, povećati zaposlenost, te mjerama ruralnog razvoja pridonijeti unapređenju konkurentnosti poljoprivrednog sektora, očuvanju i unapređenju okoliša i krajobraza i poboljšati kvalitetu života u ovom ruralnom području. Ulaganjem u poduzetničke zone i stvaranjem dobrog poduzetničkog okruženja stvarat će se uvjeti za privlačenje ulagača.

Program obuhvaća sljedeće tekuće projekte:

**3.10.1. Tekući projekt 1010 T100001 Poljoprivreda i ruralni razvoj – 200.000,00 kn**

Ovim projektom se planira obnoviti ogradu koja dijeli šumu od poljoprivrednih površina u području ispod naselja Rajić i Borovac. Obnovom ove ograde bi se spriječilo divljač da pravi štete na poljoprivrednim usjevima, koje su u ovom trenutku vrlo velike.

**3.10.2. Tekući projekt 1010 T100002 Razvoj malog gospodarstva – 3.040.000,00 kn**

Ovim projektom se planira pomoći gospodarstvenicima kroz subvencije i poticaje u sljedećim aktivnostima:

* nastupanje na sajmovima - 40.000,00 kn,
* sufinanciranje energetske obnove zgrada na području Grada – 1.000.000,00 kn,
* sufinanciranje nabave komunalnih vozila – 300.000,00 kn,
* subvencija kamatne stope na poduzetničkim kreditima - 300.000,00 kn,
* poticanje razvoja malog i srednjeg poduzetništva - 200.000,00 kn,
* sufinanciranje poduzetnika početnika - 800.000,00 kn,
* sufinanciranje u poljoprivredi - 400.000,00 kn.

Korištenje ovih mjera definirano je Programom poticanja razvoja malog i srednjeg poduzetništva Grada Novske za razdoblje 2016. – 2020.

**3.10.3. Tekući projekt 1010 T100003 Razvojna agencija Grada Novske - NORA– 1.200.000,00 kn**

Ovim projektom se iz općih prihoda i primitaka osiguravaju sredstva za rad Razvojne agencije Grada Novske. Prvenstveno, uloga Razvojne agencije je pružanje intelektualne podrške, kako poduzetnicima početnicima, tako i onima koji već dugo posluju, i to kroz pomoć u izradi potrebne dokumentacije kod pokretanja gospodarske djelatnosti, ishođenja kredita, apliciranja na strukturne fondove, provođenje mjera energetske učinkovitosti, prijava na natječaje, te općenito oko izrade dokumentacije potrebne u gospodarskom poslovanju.

**3.11. Program 1019 POTICANJE RAZVOJA TURIZMA – 1.380.000,00 kn**

**Pravni temelj:**

Zakon o turističkim zajednicama, Zakon o lokalnoj i područnoj (regionalnoj) samoupravi i drugi zakonski i podzakonski akti koji reguliraju problematiku iz nadležnosti upravnog odjela.

**Cilj programa:**

Poticati razvoj turizma, osnivanje novih i jačanje postojećih subjekata u turizmu na području Grada, te povećati zaposlenost i pridonijeti unapređenju konkurentnosti turističkog sektora.

Program obuhvaća sljedeće aktivnosti i tekuće projekte:

**3.11.1. Aktivnost 1019 A100001 Turistička zajednica Grada – 400.000,00 kn**

Kroz ovu aktivnost iz općih prihoda i primitaka financiraju se troškovi plaća četiri zaposlenika, troškovi redovnog održavanja informacijskog sustava, te troškovi vezani uz organiziranje manifestacija u Novskoj.

Osnovni cilj Turističke zajednice je stvaranje prepoznatljivog i privlačnog turističkog okružja te osiguranje turističkog gostoprimstva kroz organizaciju manifestacija kao što su „Ljeto u Novskoj“, obilježavanje Dana Grada, događanja oko Božića i Nove godine i sl., te promicanje turističkih uslužnih djelatnosti koje obavljaju poduzetnici ugostitelji na području Grada.

**3.11.2 Tekući projekt 1019 T100002 Manifestacije – 700.000,00 kn**

Ovim projektom se iz općih prihoda i primitaka planiraju sredstva potrebna za financiranje manifestacija koje se održavaju u Gradu Novska, a to su:

* „Ljeto u Novskoj“ - 200.000,00 kn,
* Božić i Nova godina - 100.000,00 kn,
* Obilježavanje Dana Grada - 320.000,00 kn,
* ostale manifestacije - 15.000,00 kn,
* Novska race – 65.000,00 kn.

**3.11.3. Tekući projekt 1019 T100004 Turistička infrastruktura – 280.000,00 kn**

Ovim projektom se planiraju sredstva za izradu projektne dokumentacije nužne kod gradnje autokampa koji se planira graditi na kraju Staroselske ulice u Novskoj i kupnja ukrasa za blagdane.